text:
Intal câs
che la maiorance dai scozês e voti sì intal referendum pe
indipendence in program pal 2014, si varà di inviâ un procès di
trasferiment di sovranitât dal Parlament britanic a chel scozês.
Par chest, daûr dal invît rivât de Comission eletorâl par che si
sclarissin i detais dal percors che si fasarà dopo dal referendum,
ai 5 di Fevrâr il guvier scozês al à dât fûr un document là che
al presente la sô propueste in proposit. La intenzion dal guvier di
Edimburc e je chê di meti sù, intal Març dal 2016 e in acuardi cun
chel di Londre, une plateforme costituzionâl che e proviodi a ducj
chei passaçs che a coventin par permeti al Parlament e al guvier
scozês che a jessaran des elezions dal Mai dai 2016 di operâ cu la
plene sovranitât di un stât indipendent, ma ancje in continuitât
cun chês istituzions che la Scozie e intint conservâ (tant che il
corpus normatîf scozês za in vore, la partignince ae UE, il leam cu
la monarchie britaniche). I spietarà po al Parlament che al jessarà
des elezions dal 2016 imbastî i lavôrs che a puartaran ae scriture
di une Costituzion pe Scozie. Il document nol à però cjatât un
acet masse bon de bande dal front unionist. Pal segretari di stât pe
Scozie Michael Moore, juste par citâ un coment, il guvier di
Edimburc al fasarès miôr a ocupâsi di imbastî il referendum prime
di pensâ a ce che al sucedarà dopo.
Font:
BBC, 05/02/13


c: text/html

text:
La professore Silvana Schiavi Fachin, esperte di insegnament plurilengâl, e à scrit une letare vierte ai parlamentârs furlans Pegorer, Saro e Pittoni in relazion ai lôr dubis su la pussibilitât di meti in vore lis propuestis fatis dal Comitât pe Autonomie e il Rilanç dal Friûl inte conference stampe di lunis passât. Intal prin coment o cjatais il test de letare.
29/03/10
25/03/10
Letare vierte a Tondo e Molinaro
Il Comitât 482 al à scrit une letare vierte al president de regjon Tondo e al assessôr regjonâl pe culture Molinaro sui ritarts inte politiche di tutele des minorancis linguistichis inte regjon Friûl - Vignesie Julie. Lei la letare achì.
22/03/10
Mobilitazion pai dirits dal Friûl
Lunis ai 22 di Març e je stade presentade, intant di une conference stampe che si è tignude a Udin, une propueste ae Comission Paritetiche Stât / Regjon par prontâ des normis di atuazion dal Statût di autonomie regjonâl che a garantissin formis di tutele plui largje pe lenghe furlane. La iniziative e je stade inmaneade dal Comitât pe autonomie e pal rilanç dal Friûl cu la colaborazion di altris sogjets. Ancje il Comitât 482 al à dât il so contribût e achì o podês cjatâ la riflession che o vin fat par cheste ocasion.
21/03/10
Aghe e dirits: une bataie cence confins
Ai 22 di Març e cole la Zornade internazionâl de aghe. Pe ocasion us proponìn la traduzion par furlan, curade di Licio De Clara (Serling), de letare pastorâl dal vescul Luis Infanti Della Mora che al partìs propit dal teme de aghe par svilupâ une riflession impuartante su lis responsabilitâts di ogni persone inte lote pe dignitât dal om e pe difese de nature.
Il vescul, che al è di divignince furlane, al fevele prin di dut de situazion che al à sot dai voi intal so teritori, o sei la part de Patagonie che e je in Cile, ma i temis che al fronte no àn confins e a son impuartants ancje par nô che o vivìn ta cheste bande dal mont: il valôr de aghe; il rapuart dal om cu la tiere e cu lis risorsis naturâls; i pericui che cierts sistemis economics a àn su chest ecuilibri; il svilup di modei che no fischin il teritori; la solidarietât cun chei altris popui.
Il Comitât 482 al è impegnât sul front dai dirits linguistics, parcè alore tocjâ chescj temis? Prin di dut parcè che no vivìn fûr dal mont cemût che cualchidun al volarès fâ intindi: il nestri impegn al è dentri de societât furlane e la nestre lote e je peade a chês altris bataiis pai dirits, come che o vin ricuardât plui voltis ancje par mieç de ZFD. E po parcè che ta chest cuadri di rispiet pal ambient e pal om a àn un puest di prin plan ancje lis lenghis. Cun di fat, fevelâ di difese dal ambient e dal teritori e lassâ fûr lis lenghis che ta chel teritori a son nassudis e si son svilupadis e sarès dome ipocrisie.
Il Comitât 482 al è impegnât sul front dai dirits linguistics, parcè alore tocjâ chescj temis? Prin di dut parcè che no vivìn fûr dal mont cemût che cualchidun al volarès fâ intindi: il nestri impegn al è dentri de societât furlane e la nestre lote e je peade a chês altris bataiis pai dirits, come che o vin ricuardât plui voltis ancje par mieç de ZFD. E po parcè che ta chest cuadri di rispiet pal ambient e pal om a àn un puest di prin plan ancje lis lenghis. Cun di fat, fevelâ di difese dal ambient e dal teritori e lassâ fûr lis lenghis che ta chel teritori a son nassudis e si son svilupadis e sarès dome ipocrisie.
20/03/10
Dongje dai lavoradôrs furlans
Ai 19 di Març cualchi miâr di furlans – lavoradôrs, students e pensionâts, nassûts achì o rivâts di inaltrò – al à sfilât pes stradis di Udin in rispueste ae clamade di Cgil, Cisl e Uil de provincie di Udin. E je stade la manifestazion di place plui partecipade che si à viodût in Friûl intai ultins agns.
Tal mieç di dute chê int a jerin ancje un pôcs di membris dal Comitât 482 che a àn sfilât in forme anonime, cence bandieris e cence strissons, par pandi la lôr solidarietât a chei lavoradôrs che a lotin pal difindi il lôr puest di vore (e, magari cussì no, a ‘nd è pardabon tancj: de Safilo di Martignà e di Prissinins ae Leader Pumps di Trasaghis, juste par fâ doi nons), ma ancje par testemoneâ la voie di tornâ a puartâ la “cuestion furlane”, cun dutis lis sôs musis, al centri de atenzion.
Se cheste crisi e à mostrât in maniere clare i problemis de economie furlane, e je ancje vere che la situazion e je penze ancje su altris fronts, cuntun Friûl simpri plui margjinalizât e viodût juste tant che teritori di servizi par infrastruturis che a coventin a altris; un Friûl che si volarès cence vôs e cence identitât. La manifestazion di vuê, almancul in part, e tacave a poni chest probleme.
Si trate, alore, di pensâ e di meti in vore un gnûf model di svilup pe nestre tiere. Nô o crodìn che si puedi e si vedi di cjapâ cheste strade e o crodìn ancje che cualsisei progjet che al vueli lâ ta cheste direzion al sarà çuet se nol promovarà e nol valorizarà la nestre identitât, a tacâ des nestris lenghis: furlan, sloven e todesc. Lenghis che a puedin ancje jessi une risultive di svilup. Se dome si volarà investî su di lôr cun convinzion.
In place a jerin tantis bandieris dal Friûl: un segnâl che alc si à dismot. In place si sintive tancj di lôr a fevelâ par furlan, intant dai discors uficiâi no: un segnâl che alc al à ancjemò di dismovisi.
15/03/10
La Italie come la Cine?
O leìn sul sît de agjenzie reuters che lis lenghis des 56 minorancis linguistichis ricognossudis de Cine a son in pericul di estinzion par vie de politiche di assimilazion metude in vore dal regjim di Pechin. In particolâr la imposizion di bande dal Stât cinês dal mandarin tant che uniche lenghe di podê doprâ inte scuele e je une des resons plui fuartis di preocupazion pe lôr sorevivence. Par dî la veretât, se o cjalìn al spazi che i ven lassât al furlan a scuele (e no dome li), no nus somee che il Stât talian si compuarti cetant miôr dal regjim cinês cu lis sôs minorancis linguistichis.
13/03/10
Pai dirits dal popul furlan
Al è stât screât il gnûf blog dal Comitât pe autonomie e il rilanç dal Friûl. Il Comitât al à colaborât cetantis voltis insieme al Comitât 482 inte lote pe rivendicazion dai dirits fondamentâi dal popul furlan.
Iscriviti a: Post (Atom)

robotstxt: allowed

filter: keep


text:
domenica 27 gennaio 2013
lunedì 21 gennaio 2013
Dismenteade
Scrit di gelo stellato a lis 00:32 0 salvadis che a vevin alc ce dî Etichetis: haiku par furlan
domenica 13 gennaio 2013
Il cartel par Udinese - Fiorentine
O resti simpri plui de idee che chei dal Udin a varessin di paiâmi, o almancul regalâmi une maiute!
Îr di sere no mi è vignude la ispirazion par il cartel fintremai a cuasi undis di sere. La bisteche la vevi fate chel altri an, alc sul tandem Muriel-Di Natale no mi leve che dopo magari al puarte sfighe, su l'arte Fiorentine no mi vignive nuie, e dopo, finalmentri, o ai pensât a Dante.
Par cheste volte, purtrop, il cartel al è par talian.
Amen.
No mi vignive une rime miôr cun il talian dal Sommo e alore e je vignude cheste, che almancul cussì a saràn contents i talianofii. :)
Da rest, sperìn che a nol nevei e sperin che no ledi come chês altris voltis che o vin pierdût!
Scrit di gelo stellato a lis 10:55 0 salvadis che a vevin alc ce dî Etichetis: cartei da l'Udinese
sabato 12 gennaio 2013
Vincj agns di Musiche Dark! - Vent'anni di Musica Dark
Checo prime e Adriano dopo a presentaran e festegjaran l'an numar vincj di "INDIGO" la trasmission radiofoniche che us fâs sintî, dal 93 in ca, musiche di chê che da râr a podês sintî in radio.
No covente jessi furlans par sintî la trasmission. Aes 21.00 si metîs sul web, su Radio onde furlane, e si scoltais la trasmission.
Ce si sintie? Di sigure no chê robe chi sot, che a son cussì classics che Checo nus fasarà sigûr sintî alc altri!
Su, vincj agns... mica un!
Vincj agns di musiche dark, gothic, new wave, eletroniche... insome, ce al durial vincj agns, in dì di vuê?
Indigo si merete una scolte!
_________________
Ebbene, stasera, alle 9, su Radio Ondefurlane, potrete assistere a un evento!
Checo, prima, e poi Adriano, presenteranno e festeggieranno l'anno numero venti di "INDIGO", la trasmissione radiofonica che vi fa ascoltare brani che raramente potete ascoltare sulle altre radio.
Non serve essere friulani, per ascoltare la trasmissione. Alle 21.00 piazzatevi sul web, sul sito di Radio Ondefurlane e ascoltatevi la trasmissione in streaming.
Cosa si ascolta? Di certo non ciò che trovate qui sotto, che sono pezzi così classici che Checo ci farà sentire sicuramente dell'altro!
Su... vent'anni di dark, mica uno!
Vent'anni di musica dark, gotica, new wave, elettronica... insomma, cos'è che dura vent'anni, al giorno d'oggi?
INDIGO si merita un ascolto!

Scrit di gelo stellato a lis 18:03 0 salvadis che a vevin alc ce dî Etichetis: events, musiche passade pal friûl
lunedì 7 gennaio 2013
Lis pignatutis par Udinese - Inter
Si che duncje, îr ma la soi propite gjoldude.
No che le vedi cun chei dal Inter, che e je ancje scuadre che mi sta simpatiche, ma meti a tasê che dordei de Sud e soredut chei plui in bande, i interiscj furlans, e je stade propite una sodisfazion.
Dopo, al va dit che e jere une partide che podeve lâ a finîle ancje trê a zero par chei altris, eh. E no lu dîs par il rigôr che al è di coions metisi a recriminâ par che al jere in fûr zûc e cuindi che azion li no esist. Lu dîs plui che altri par chei doi gôi che al à mangjât l'Inter, inte prime metât dal secont timp. Se al meteve dentri un di chei, nô no varessin mai rivât a segnâ e anzit, facil che a cjapavin un altri.
Par fortune e je lade al contrari, e alore... pignatutis!
Brkic 4 su 5
Îr al veve la sindrome dal vip. No sai ce che i è saltât sù, ma a fin partide i mancjave dome che al fases la danza del ventre sul pâl de puarte, e inte fâse finâl de partide, su un tîr dal Inter che al leve cirche a 5 o 6 a l'ore, si è metût a fâ un tichinin di circo butantsi par tiere. Va ben... se chest al covente a dâi sigurece, mi va ben. Calcisticamentri, îr, al à fat il so. No son stât tîr dal Inter pericolôs a part un. 4 pignatis e no 3 jo mi sint di daialis par lis uscidis. Une tal prin timp, une tal secont, cun dribbling. Nuie di ce, forsit, ma cuant che un difensôr al viôt che il portîr al è pront, al sbalie di mancul.
Hertaux 5 su 5
Cuant che vin tacât o ai pensât: ma parcè no Angella? Al veve fat une vore ben lis partidis passadis, mi someave clâr che al veve di jessi lui, tal puest di Benatia. Invezit il Guido al sa di plui e al à vût reson. Cun la prestazion di îr, pocjis cjacaris, o vin vuadagnât un difensôr. Tal sens che a nissun cumò i vignarà tal cjâf di vê pôre se al mancje un dai trê de difese. Al è clâr, la terne Danilo-Domizzi-Benatia e reste la miôr sielte, ma cun l'hertaux di îr a podaressin mancjâ doi di chescj e no vin fastidis. Al à dome di imparâ a costruî, come che al fâs Danilo ogni tant, ma par cumò al va ben cussì.
Domizzi 3 su 5
Masse voie di lâ indevant e masse passaç falâts. Di piçul, no dubiti, il so sium al jere di fâ la ponte o la mieze ponte, lu vin capît, ma tu sês nât cui pîts di difensôr, la furbizie tu le âs vuadagnade zuiant, ven a stâi... dopre ben ce che tu sâs fa, che lis partidis si vincin compagn. Secont me al jere un pôc cuet a inizi secont timp, (masse corsis indenant tal prin) e si viodeve.
Danilo 3 su 5
A lei lis azions de partide al reste simpri il miôr. Dificil pensâ a une difese che podi fâ di mancul di lui. E al capìs ancje ben cuant che al è il moment di provâ a lâ indenant e cuant che al à di tirâ la bale intor dai cocâi che a passin par aiar. Chest an però no si capis parcè nol rive mai a no fâ un fal di amonizion sul om che al va in puarte, ancje parcè che se al va in puarte, vûl dî che tu lu âs lassât lâ...
Allan 4 su 5
Cuasi nissun al à preseât la so prestazion di îr. Jo sì. Par gno cont insieme a Heartaux e a Totò al jere tra i mîor. Eh, ma al à pierdût tancju balons... Sì, ma 'nd à cjapâts di plui! Eh, ma al à sbaliât tancj passaçs... sì, ma trops al ajal fats? E soredut, nol è facil metisi tal mieç dal campo e fâ il regjist, cuintri di int che i da dal tu al balon, e fâlu, ancje, corint di une bande a chê altre dal campo a sierâ. In fâse difensive al è stât brâf. Al sierave su Pereyra e su Lazzari ogni volte che lôr a lassavin il bûs. Taticamentri un dai miôr e cuntune vore, ma une vore di flât. Tigninlu cont, chest zovenot, che al sarà l'asamoah di doman, ancje se al è un pôc plui clâr.
Lazzari 3 su 5
Ducj a dî che Lazzari la fat doi assist e ce brâf Lazzari e cussì e culà. Sì, ma vulino meti il moviment che i veve clamât il passaç? Mieç passaç al è di totò, pocjis cjacaris. Al à fat une buine partide, îr, ma secont me al pues fâ miôr. Cemût? Cjapantsi plui responsabilitâts. Fasin un resonament... Domenie al torne Pinzi, cui gjavaressiso fra Allan Pereyra e Lazzari? Eco. Al pues fa di plui.
Basta 3 su 5
A Basta i mancje ancjemò alc, e secont me ce che i mancje jal robe Pereyra. No sai. chei doi li, su la fasse, son une copie che a da fastidi a ducj. Un al à dribbling che altri al à corse, un al va ator pal campo, che altri al cor dilunc la fasse cence polse. E pûr Basta al à pierdût alc, chest àn... Parcè? Contin i cross che al à fat îr. doi o trê, mi pâr... no, Basta al è un zuiadôr che al pues fâ cross in dople cifre.
Pereyra 3 su 5
Partide suficiente, però al fâs viodi di podê fa une vore miôr, cu la bale tai pîts e soredut cence. Eco, îr cence bale al varès vût di fâ miôr. Tal prin timp, i siei tais no dîs che a vedin metût in dificoltât l'Inter, ma di sigûr lu àn tignût inte sô metât campo. In ogni câs, lui e Basta a son doi che a zuiaran simpri, se a stan ben. Pereyra al pues deventà il gnûf Isla, chest an, sperant che nol fâsi la stesse fin.
Pasquale 2 su 5
Trê colomps e un airon. Chest il botin dai cross di Pasquale. Podopo, cuntun stop di pet, îr, al à lançât in puart un... pecjât che al jere dal Inter! Podopo al à fat la sô oneste partide, sigûr, miôr di Armero, sigûr. Ma îr par jessi miôr di Armero e fâ une oneste partide i voleve pôc. Si à come la impression che nol crodi in sè, ogni tant. Al à crodût une volte sole, îr, e par pôc nol segnave di 40 metros.
Muriel 4 su 5
Al à la panze. Jo e chel dongje o vin cjalât par metât dal secont timp il bon luisito par capî se al veve metût une maiute di plui, sot, e invezit... no no, al à la panzute. E pûr, insieme a totò, lui al è l'unic che al mostre di vê, par cumò, classe. Classe pure. si viôt pôc, e al à bisugne di parâ jù chel pâr di chilos. Ma frutats, al è stât fer mês... chel chi, se al zuie simpri, al rive in dople cifre di gôi!
Totò 5 su 5.
A metât dal prin timp al stop un balon a cjampanili che al vignive jù di plui adalt de tribune. Vonde. il siorut in bande di me al à dite, e i crôt, che dome Zico al faseve chestis robis, al Friuli, cu la maie blancje e nere. E je vere. Il tierç gôl al è un capolavoro! Cjalait ce moviment che si è induvinât.
O vin dome di sperà che al sedi fortunât e che no si fâsi mâl. Un come lui al è tra i miôr 10 zuiadôrs in Italie, e o varessin di lâ ducj al Stadio dome par viodilu zuiâ, soredut par ce che no si viôt par television... al è li il vêr spetacul.
La finis cun dôs constatazions.
Îr a son saltadis fûr dôs veretâts.
1) Se a stan ben, l'atac dal Udin al sarà simpri formât di Totò e Muriel. Son doi campions, Magos, femenutis e pandolos a son kilometros plui daûr.
2) Pereyra e Basta a formin, in potenzial, une des miôr fassis de serie A. Bisugne fâle saltâ fûr. Dificil lassâju fûr.
Scrit di gelo stellato a lis 10:37 0 salvadis che a vevin alc ce dî Etichetis: Pignatis de Udinese
domenica 6 gennaio 2013
Il strisson par Udinese - Inter
Ve chi il strisson pe partide di vuê, a misdì e mieç.
Dopo vê vendût Armero, fra pôc Barreto, cun Fabbrini che al à voie di zuiâ, mi domandi cui che al reste, che dopo al larà a finîle che si fâs mâl cualchidun e che nus mancjin zuiadôrs, ma ce vûstu, son ducj campions cuant che a stan in panchine... podopo tu ju fasis zuiâ e al segne dome totò.
Insome, lassant stâ il marcjât, vuê speri che zuin dome chei che a àn voie di cori sul campo, e no tor par i stadios di chei altris, e speri che magari i din una stramaçade al Inter, che mi stâ simpatic, e speri ancje che o tornin a fâ "handanovic, handanovic" che lui se al merite.
La Befane Zebrade, intant, mi pâr che e sedi vignute vonde ben, e sperìn che puarti bon.
Jo vuê tifi Muriel e ancje par un gol di Allan, che no sai parcè, o varès gust che la petàs, si no altri cun dut ce che al cor.
Scrit di gelo stellato a lis 09:50 0 salvadis che a vevin alc ce dî Etichetis: cartei da l'Udinese
sabato 5 gennaio 2013
Oh, ce biel cîl a Udin!
La int e je dute plui buine, sot Nadâl, è àn reson.
Stavi just juste cjaminant pe vie, cuant che una siorute mi à viodût e à decidût di fâ une inversiona UUUU e cirî di cjapâmi sot una scarpe!
Cel nassie? o ai pensât... a varai une scarpe sporcje!
Ma no, i mei anfibios di trenteuroscinês a jerin nets.
Stavi par dîs ae siore cualchi peraule di simpatie, che vedi dentri preseaments natalizis, ma ve che jê mi parchegje la machine devant, sul marcjepît par impedîmi il passaç.
Dome in chel moment o ai capît che il so al jere un at di bontât e cun di plui filantropic. Di fat o ai alçât il cjâf e ve là, il viâl ledre, bielonon, intal soreli di tarde matine, celest che al tire a blanc, cun che sagome di lûs de strade che e ven fûr di sot lis lindis...
Par fortune che e jere chê siore li, che par altri, pe contentece e à molât la so machinute e je corude a cjole une torte intal negozi li in bande!
Bisugnave fâ fieste!
E po dopo, come se nol bastas, tant par fâ viodi come che la int e je une vore ma une vore plui buine, cuant che o tornavi indaûr, di chê altre bande dal marcjepît, ve che cualchidun altri al veve parcade la machine inte stesse maniere (o pensi par lâ ancje lui a cjoli une torte par festegjâ) par mostrâ cemût chel biel cîl celeste e blanc al jere ancje di chê altre bande de strade!
Ah, ce biel cîl a Udin!
Scrit di gelo stellato a lis 10:48 0 salvadis che a vevin alc ce dî Etichetis: salvadeadis
Iscriviti a: Post (Atom)


text:
Conte n. 169
lunedì 14 marzo 2011
Domenie di cjace
Conte n. 169
6 coments:
-
-
Braf Checo, come a dì che chi cal s'insiumee, prime o dopo al cjate el so compari in un altri insium.
Mandi
Frank Spada
- 14/03/11, 09:08
- gelostellato ha detto...
-
bisugne propit che lu dîsi, ogni tant.
Lis contis dal Checo, ancje cuant che no ti somein nuie di ce, a son simpri vivis, ti lassin simpri un plasê di una imagjine, di un leture sute e che va simpri di rive jù.
mi plâs chest element :)
- 14/03/11, 21:06
- Dame mit Fächer ha detto...
-
Propite biele! Mi à fat visà di cuant co soi stade tal Cjastiel di Konopiště, a 35 km a sud di Praghe, residence di Checo Ferdinand, cjaçadôr incragnît. Cuant ca si jentre tal cjastiel, a tocje viodi un sproposit di trofeus di cjace che a mi mi à fat vignî i sgrisui. E son 300.000 fra cjâfs di cierfs e cignâi, çus, uciei rapaçs e cuissà cetantis codis di gjal cedron incurnisadis e cun tante di date di ce dì che jerin stâts copâts. Se si calcole che la so manie a je scomençade a 10 agns al vûl dì che, rivânt fin a 51, al vedi copât almancul 20 bestiis in dì. Jo mi soi cjatade alì come scaturide e mi è vignût di pensà che forsit a Sarajevo l’atentât a lu vevin metût adun lis besteutis.
http://donebete.splinder.com/tag/no+jere+fam
- 15/03/11, 13:04
-
-
Biele la conte e la idee. Brâf Checo.
Ma il finâl no mi convinç. Une morâl masse drete, masse slisse.
O varès preferît (robe dal dut personâl, si capìs) che Febo, suiât il sudôr dal brut sium, si fos vistût, al ves cjapade la sclope e al fos lât ae sô batude di cjace, come simpri, sperant di cjapâ il fasan.
Dret pe sô strade, cence un ripensament!
O pensistu, forsit, che cun dut il vencul gjaponês che al à cumò sot dai voi, il "mont" al sedi bon di spacâ la sclope dal iperprodutivisim e dal iperconsum e fâ di mancul di lâ a cjace dal fasan dal pil e dal profit?
Mandi!
- 16/03/11, 10:23
- ILfurlanist ha detto...
-
Biele conte, e devente la mê preferide di Checo. O soi d'acuardi però cun Gianfranco: un finâl masse moralistic, cundiplui pôc realistic. Dificil che un cjaçadôr al crevi la sô sclope par un sium. Mi sarès plasût ancje a mi une conclusion plui stiçote: Checo, tu sês masse bon ;-)
- 16/03/11, 13:03
-
-
"il vencul gjapones"?
Un cont a l'é viodilu sentas denants a la TV, un atri al sarà chel di sentilu cuanc che ti siararà le puarte daur de sclene in automatic, cence movi un det.
F.S.
- 16/03/11, 16:52


text:
Cuant che o jeri picinine o jeri a stâ intun paisut de campagne furlane intune cjase antighe e grande, cui mûrs larcs, fate di stanzis spaziosis, di largjis scjalis e di sofitis altis e di cjantons dulà che nô fruts o zuiavin a corisi daûr e a platâsi.
Fûr un grant curtîl, sierât cun mûrs alts e ombrôs cuvierts di vîts, cui argagns dai contadins poiâts intor e lis gjalinis a sgjarpedâ e i colomps a svolâ sot de ombrene dai figârs.
Insom dal grant curtîl al jere il porton di fier batût, li cuissà di cuant e di là di chel i orts e la roie e di là i cjamps di blave e di forment fin dulà che a rivavin i voi… e lis cialis, cul lôr sgrasaiâ, a implenavin la pâs e il cidin de campagne plene di lûs e lis cisilis e lis paveis a svolavin a fîl dai fros di jerbe alte.
Jo mi pierdevi a zuiâ cui gjats che si platavin tal toglâr tal mieç dal stranc, ma une nidiade di piçui si jere platade intal timon dal ristiel poiât fûr sot dal mûr, probabilmentri la mame gjate ju veve spostâts là, cuant che si jerin fâts plui grancj.
I gjatuts a passavin il timp a saltâ fûr e, pene che a sintivin rivâ cualchidun, a tornâ di corse dentri il timon di fier cuadrât e cun grandis busis, alore jo mi metevi li dongje a spietâ che e tornassin fûr.
Ancje jo mi divertivi, o passavi oris a cjalâju cemût che a zuiavin cu lis çatutis a cirî di sgrafâmi fin che une dì, viers sere, o soi rivade a cjapâju un par un e dute contente ju ai metûts drenti un grumâl e, cence fami viodi di nissun, ju ai puartâts te mê cjamare.
La mê cjamare e jere grande, cuntun armaron a dôs antis di rôl dut ceselât che al veve un casseton in bas, li ju ai metûts e dute contente e plene di braùre par chel che o jeri rivade a fâ o soi lade a cene e dopo o soi tornade subite in cjamare, i gjatuts a jerin ancjemò là, drenti al casseton e cui vogluts mi cjalavin de fressure che o vevi lassât par che a respirassin, a stavin bogns e cussì, dopo un pôc, mi soi indurmidide.
In plene gnot, però, o soi saltade in sinton sul jet parcè che si jerin metûts a sgnaolâ cussì fuart che nus vevin sveâts ducj, tant che me pari si jere precipitât inte mê cjamare par viodi ce che al jere sucedût.
Mi à cridade e mi à dit di cjapâju svelte e di puartâju subite là di lôr mari che, puare, cuissà trop in pinsîr che e jere.
E cussì o ai fat, ju ai cjapât sù e o soi lade fûr intal curtîl e ju ai lassâts libars… ma cuant che o ai alçât i voi o soi restade incjantade parcè che o viodevi pe prime volte chel cîl colôr di rose, no come chês altris voltis, dopo un temporâl o al tramont, chê matine il colôr al jere particolâr.
Al cricave il dì e la sô lûs rosade si poiave su dut, i mûrs di piere, lis vîts, lis fueis, la glerie, i arbui…o ai sbassât i voi e ator pal curtîl lis gjalinis a sgarbetavin, i colomps a svolavin, i mierlis e i passars e lis cisilis a cibiscjavin e a vuitavin tant che o crodevi di jessi jentrade intun dai miei libris di flabis ilustradis.
Se o pensi a chê matine e a chei gjatuts mi pâr ancjemò di viodiju cori incuintri a lôr mari cu lis codis dretis… tal mieç dal curtîl de mê infanzie.
di Isa Dorigo
Conte n. 8


text:
lunedì 11 gennaio 2016
Il passarin incjantât
5 coments:
-
-
Biele conte, Galliano.
Di robis stranis an sucedevin ne vore, une volte. Ch'a sedi stade nome la fàn o alc'altri? Cuissà. Forsit al sucet ancje al d' di vuè, ma nissun lu conte, par no passâ par màt.
Mandi
- 11/01/16, 14:11
- Giovanni Nello Malisano ha detto...
- Questo commento è stato eliminato dall'autore.
- 11/01/16, 19:44
- Giovanni Nello Malisano ha detto...
-
Me none mi contave che ancje me mi veve striât Nete une vedrane dal gno paîs. Le stesse che dopo, di fantat, cjice di Diu, pense tu, un an, dopo che par plui di un mês o si lât a sari la blave tai siei cjamps, invezit dal un canarin che mi veve prometût, mi à dât une canarine. Ma biade, mi à dât di mangjâ salam di chel bon e no dome chel. Graciis Galliano che tu âs fat ricuardà Nete che voleve tant ben ancje se strie.
- 11/01/16, 19:54
-
-
Striis, cartomantis, maghis, sbilfs, a regnâ, fûcs voladi, cjadenis ch'a sdrondenin di gnot, a nus somein robis de Ete di Mieç, cuant che invezit e jerin vivis ancjemò te nestre frutarie! No sai te vuestre, ma te me di sigûr. Bepi
- 12/01/16, 17:16
-
-
Mȋts, flabis e leiendis a fasin part de nestre memorie storiche, cuant che no jere ancjemò la television, ni libris di lei come vuȇ e alore e jere la fantasie des contis di striis, maghis e altris animis dal ben e dal mȃl che a vignivin tramandadis di pari in fi e cumò a fasin part di studis di antropologjie.
Biele conte, compliments!
Egle T.
- 12/01/16, 20:11


text:
venerdì 23 aprile 2010
Su la culine
Al jere clip chê sere e nô, di vuaite sul çuc, o vevin cjatât ancje il timp di scherçâ.
Chê Vierte e someave plene di sperancis e jo o pensavi za al so vistît di fieste, ae stanzie di zontâ e ai lavôrs par meti a puest il vignâl.
Po chel fûc, là jù su la culine, nus à dismots dai nestris pinsîrs.
Nol veve lis flamis legris dai pignarûi, ma chês scuris dai brusarilis. E l’aiar nus à puartât il rivoc dai colps e dai berlis, e chel odôr stomeôs di stiç. E il ridi si à sfantât tai voi. E o ai corût come un mat, ma no avonde par murî ancje jo. E il gno berli al à cuviert la gnot.
O ai pierdût il gno cûr su la culine. Dentri di chei mûrs colôr cjalin. Di là di chês voglariis che a son stadis barcons. Sot di chei trâfs che a fumin di oris.
E no ai plui vôs, ni lagrimis. E o volarès sei muart cun lôr: cjar cun cjar e cinise cun cinise. Ma al è masse tart par jessi muart. Masse tart par restâ vîf.
A cressaran i baraçs tra chescj rudinaçs, e o volarès sei baraç ancje jo, par braçolâ inmò une volte chescj claps amâts.
Ma jo o soi fer achì. Cence plui sten, ni façolet ros. Svuedât di dut, ancje de voie di svindic. Le ai pierdude ancje chê, cul gno cûr, su la culine.
di Carli Pup
Conte n. 125
Etichetis: Carli Pup, Contis, Gjenar romantic, Gjenar storic
mercoledì 21 aprile 2010
Trê gjai
Intun paîs dongje Sant Denêl a cjantavin trê gjaii. Il prin, che al stave tal gjalinâr de famee dai Cains, che e jere la plui pedoglose dal paîs, cuant che al vierzeve il bec al someave che cu la sô cjantose al volês contâ al mont la sô miserie. E ogni dî, tacant di buinore, buinore e lant indevant par dute la zornade al tacave cul so cjant: «……….tanteee miserieee……. tanteee miserieee…»
Chei altris doi gjaii, che lu cognossevin e che a savevin che Checo, il so paron, invezit di butâi tal gjalinâr cualchi asin di blave, i butave dentri stran, par sbefâlu, prime un, e dopo chel altri i rispuindevin: «la iseee? … … la iseee? ... ...» al tacave el prin e subit daûr i rispuendeve el secont: «ca di me! … … ca di me!… …»
Lôr a podevin sbefâlu e a jerin biei, sglonfs, passûts, circondâts di gjalinis, e ogni dì a becotavin blave, noli e cerfoi fresc. Sfidi: un al stave tal gjalinâr de famee dai Trotos, chel altri tal gjalinâr de famee dai Norâs, les famees dai bocons dal paîs.
Ma cheste volte, e je propit vere, che la cuaie no je lade simpri par chel agâr, a lu à saltât, e magari cussì no, si podarès dîsi, lu à propit saltât e strasaltât.
Vignudis les fiestis, chei doi cjapons che a passavin il lôr timp a sbefâ il gjal di Cain a son finîts prime cu les gjambis par aiar e a la fin te padiele. Invezit chel puaret, cence plumis, ma soredut sec e cence cicin tes cuessis, cussì al jere ridot, se vais in chel paîs lu sintîs ancjemò a cjantâ a la sô miserie.
di Nello Malisano
Conte n. 124
Etichetis: Contis, Flabis, Nello Malisano
lunedì 19 aprile 2010
Cemût passimi la gole
O soi il miôr dai normâi, un che al mene la cariole ogni dì. Un provât de vite, cu la panzute e i cjavei sal e pevar. Par me rivâ a lâ dongje a une femine, che no mi pare vie, beh par me al è za un grant sucès. Al è un procès mentâl e fisic no di pôc. A saressin une tasse e une sporte di buinis motivazions a sburtâ chê femine a no calcolâmi. Cheste abilitât di tignî cu la fevele la atenzion de femine, tant di intortâle, ben e no mâl, no meretarèssie il premi che tant o di vin di bisugne? Un premi ae muse rote, che mi le moli nome pe passion che o met sul plat.
Impen tal plui biel che je conti, cul voli smamît mi domande, le âstu finide? Magari o zonti jo, no ti ai nancje tacât! Jo invecit o soi aromai cul sanc di fûr de orelis, cul afiet e l'atenzion che e sedi jê a butâsi e a saltâmi intor come se o fos Raoul Bova o Harrison Ford, po rivâts ae fin dal lavorut, ce mi disaressie, sêstu stât brâf? Sigûr, Brâf Furlan, o rispuint jo! Ma se pene ti ai tocjât tu sês lât fûr dal semenât e tu âs disledrosât i voi, che no mi soi nancje inacuarte di vê sbisiât cun te! Ve, lis feminis, cu la lôr naine, cui lôr timps che no son i nestris, cu lis lôr esigjencis che no lis san nancje lôr. Tant ben o sai che a son curtis di manie. L'om al volarès sintîsi a dî: tu mi âs doprade come e plui di une mietitrebie, tu mi âs fate gjoldi di murî! E jê invezit cui voi clopadiçs e il rimuars di vê un côl di sopressâ e trê bistechis di scongelâ ti sgnache un: Al è stât vonde biel. Al è chel vonde che mi fâs lâ in bestie. Vonde ce, ce varessial di jessi stât l'Apollo Undis, o il Tor di Mortean in orbite satelitâr, o ce altri? L'om al varès volût sintî a dî: Mi à plasût che tu mi vedis travanade fin ae medole! E jê invezit ti dîs, viestiti che tu cjapis frêt. Ce mi interessial se mi cjape la polmonite, magari mi vignìs daurman la peritonite, ma cuant che o ai fat ce che o dîs jo, e cumò o fasin dut il ripàs dal camasutra, fasin i couboi che jo o soi Tex Willer e tu la sô scuò, jo Tarzan e tu la plui sgrimie des Citas e ce plui dal purcitament che nus ven iniment.
E jo, une che si ten ben, che e à alc di biel ma nie di perfet, ti disarès: Sì che tu sês simpatic, tu âs alc di dolç e malinconic tai voi, tu âs ancje alc dal frut e cuant che al covente tu sâs ancje tirâ fûr chel tic di fuarce che nol vuaste. No sai, tu âs ben alc che mi plâs. Ma parcè se tu sês ca cun me a pene che mi ziri tu cjalis il cûl, no il gno, chel di chê altre cu la cotule curte pene passade... mancul mâl che no ai viodût se di no ti molavi li che tu sês, raze di pandolo... E tu no tu le âs cjalade jê, tu âs viodût dome chel cûl... Bon, disinlu o soi stade avonde ben cun te, no sai, magari si tornìn a viodi... E tu, sì, ma cuant... e ce e co, e tu mi ziris ator e tu vuelis rivâ a dut usgnot: dut ce? Il liet, como se chel al fos dut. E bon e cuant che o lin tali jet, ce crodistu che al sedi facil par me, sigûr, par te al è dûr meti la muse e vignî a concuistâmi, ma cuant che o sin alì cence vistîts, mi plasarès cjatâ in te alc di tenar, che o 'nd ai vûts vonde di oms che mi fasin sintì une bisteche, e no une femine...
Ma amôr, se ti ven fan no ai nuie di dâti! Sigûr che tu âs ce dâmi, tu âs propite dut par passi la mê gole, dut ce ch'al mi covente: Ce disaressistu di polente e frico?
di Stefano Gasti
Conte n. 123
Etichetis: Contis, Gjenar ironic, Stefano Gasti
mercoledì 7 aprile 2010
Secont plan
O tai vie une striche fine fine, cul taieongulis.
La mangjarai plui tart, cuete sot l’aghe bulint dal rubinet. Mi distiri, poiant il cjâf sul tapedut di spugne, rodolât. Ogni tant, ingobît par no tocjâ i sanitaris, o rivi ancje a durmî, ancje se la femine a son setemanis che e rugne e grate la puarte cence polse.
Alore, par solit, mi alci, mi lavi la muse e o bêf.
Vierzint l’armarut daûr dal spieli o viôt simpri chês scritis: Silhouette, GomGel, Infasil.
Nuie che al puedi coventâmi.
Purtrop dome la tele di piel che e cuvierzeve il water si podeve mangjâ, e lu vin za fat, dopo vê finît i vistîts.
Provi a vierzi il barcon, ma in strade a viôt dome muarts.
A cjaminin clopant e a cjalin adalt pene che a sintin il rumôr.
Ce pussibilitât varessio, a butâmi e provâ a scjampâ?
No sai e no ai voie di savêlu. No vuê, almancul.
Mi senti sul tapon sierât e o cjali i bregons di me fi, sbregâts su la cuesse.
Al è miôr che mi movi, che al à tacât a puçâ.
O torni a cjapâ sù il teieongulis e o cîr un tocut bon, par taiâ vie une altre striche.
di Raffaele Serafini
Conte n. 122
Etichetis: Contis, Contis dal Ostîr, Gjenar di orôr, Ostîr, Raffaele Serafini
mercoledì 31 marzo 2010
La creture tal mûr
Comut ancje par distirâsi, il gnûf divan ch’o ai comprât...
O cjali adalt il sofit, e lissù biel che mi cjale, ve il Paradîs! Cjo mo: il Pa-ra-dîs, la rispueste a dut, il Parcè cul “P” maiuscul, il Nirvana, il cui-che-o-sin-e-di-dulà-che-o-vegnìn e vie indevant!
Al è propit lissù, intune creture dal mûr.
Ducj che lu cirin ca e là, ducj che a ‘nd fevelin parsore... Esistial, no esistial, crodi, no crodi, sperâ, cuissà, dulà... ma no varès mai podût imagjinâmi che al fos stât propit culì, velu!
Ostinade, a cjase mê propit: dentri di une creture tal mûr.
Lu scrutini inmagât. Aromai cuiet o capìs, biadelore, il sens de mê vite. Mi inacuarç di trope strade che o vevi di fâ par rivâ ae serenitât che cumò mi parten. Mi sint jemplât di bontât e un benstâ infinîts. O puès fâ la muse di ridi, in pâs, a dut il mont. Lussurie, acidie, supierbie, avarizie, rabie, invidie e gole no mi partegnin plui. Dut al è gjonde e armonie.
Mmm, si podarès sfrutâ la robe par fâ afârs...
di Dree Venier
Conte n. 121
Etichetis: Contis, Dree Venier, Gjenar sociâl, Gjenar sureâl, Ostir in seconde
lunedì 29 marzo 2010
Metât-mecanic
I sin lì, a cjalâ cheste saldadure che no vûl tegnî e no savìn ce fâ. E plui che meti lis mans tes braghessis e mateâ cul argagn, russant e messedant, no nus ven tal cjâf nuie di miôr.
Aldo al volarès butâ vie dut e tornâ a tacâ, ma a son palanchis dome di lamiere Bezonal e laser Lumirìdiol.
«Cence contâ il nestri timp butât» i dîs «e se chel orcolat di un premiêr no nus metès a pan e aghe come paie, a cheste ore i saressin za a cjase, a fâ di cene o a parâ sù cu la morose».
Ma Aldo si sbasse, fasint cricâ i zenoi e gratant cu la ponte de ongule su la cunvierie di materiâl saldât mâl.
«Tabae par te, Licio» mi rispuìnt cuasit secjât «che jo i ceni cun suppostis di Minarol e pirùs di Agonile par vie di parâ sù, se no mi visi di meti in cjame la pipine bioniche, la sere no si bat claut».
No sai parcè, ma dispès mi dismentei che Aldo nol è propit a plomp e che, dopo jessi finît dentri une turbine fotovoltaiche, nol po plui gloti e nancje doprâ il so imprest come che al faseve prime.
Lûs grîse e zale, buine par buratâ corneis e encefalo, a jentre e e jes dal capanon, filtrade dai nestris ocjâi al Buronio.
«Chei sassins da farie no son ancjemò lâts vie! Se un nol sta atent e al cjale masse di dongje lis lôr lûs al va a finîle che al si sbreghe in doi» i dîs spudant par tiere, sbaliant smire e becant la sô spale.
Aldo, che nancje no si è inacuart, si jeve in pîts, cjalant la puarte taje-uranio che a nus divît di chel altri repart. «Viôt mo» mi dîs cjalantmi di stuart «a son ta mierde come nô doi, no sta fevelâ mâl di lôr se propit no tu scuegnis. E ancje chê volte pense ben prime di dî alc».
Une cuvierte di materiâl balsamic nus tapone tal moment precîs che une sirene e berle di lontan. «Cjòmo, cumò sì che si scuen lâ vie» mi dîs. «Spessee a resentâti la mûse dal balsamo batteric e ‘nin, prime che chei des scovaceris pneumatichis nus lechin i pîts”. I scjampìn dal repart cuasit corint, cence saludâ chei altris operaios, che a son ancjemò daûr a meti vie imprescj e netâsi muse e mans.
«Diopoi, ogni sere la stesse solfe, i soi stuf!» i berli al capanon montant sù ta motorete elioterapiche e fracant il boton “AMCS” (a manete cun sintiment).
La schene imberlade di Aldo mi sta denant, ancje lui striçât dentri de sô motorete modificade par chei come lui. Plui aiar mi passe intor e plui mi sint lizêr, cu la premure di lâ vie di chê zone sporcje e nere che si messede ae salive. Se o pensi che, rivâts dal doimiledusinte, o sin ancjemò daûr a barufâsi par un puest di vore, a spudâsi intor par une saldadure mal vignude, a tignîsi da cont une pipine bioniche par colpe di une turbine fotovoltaiche mal comedade, a netâsi vie il polvar balsamic prime che une schirie di britui pneumatics a ti sfondin i sghirets cence cjalâti in muse, beh, mi rint cont che nissun al è stât bon di fâ nuie dal doimiledîs indevant, di cuant che si murive colant di un cuviert, o brusâts dentri di une cisterne, o cjapâts sot di un trabicul cui cingui, o scjafoiâts da puce di fum, o lâts a scais par colpe di un messedot fat mâl o, ancjemò, cuets par dentri dal polvar di amianto, che cumò si dopre par fâ i triciclos dai fruts.
«Mi vegnarès voie di daûr pe schene a chei parsore» i dîs pivetant al ologramma dal muini «ma tant, al sarès dut dibant» e i sorpassi un sulky che, diopoi, purtrop nol è mai passât di mode.
Etichetis: Contis, Gjenar romantic, Gjenar sociâl, Renzo Brollo
mercoledì 17 marzo 2010
Pasche da Agne Lene
Agne Lene, forsit stufade o malade, e veve vendût la Mila, la sô amada vacja che e faseva encja 27 litros di lat in dî. Ma parcé? No vevia inmó il stali plen di fen? Biada Mila, cuissà indulà che e jera lada a finî. La int i al domandave, ma jê no rispuindeve e par no vaî e cjacarave di alc altri. De prime nêf di Novembar ai prins lusôrs de Vierte e no veve viodût nissun. Il lat dal Coop al jere deventât il cop di ducj e nissun plui a no s'impensave di chê puare Mila.
Le setemane di Pasche, cu lis stradis netadis, i nevôts a jerin rivâts finalmentri a cjatâle. La taule e jere pronte. Dut in rie tal mieç come se si vès di scomençâ da diestre ae çampe e par fuarce, chê mule, simpri chê, e voleve scomençâ ae çampe.
«No, prime a tu mangjis le mignestrine» i pontave sô mari cul dêt a diestre.
«No, prime o voi a viodi i cunins» e pestave le mule cui pîts sot de taule.
«Joissus!» e cridave Agne lene cu lis mans tal cjâf.
«Joissus!» e diseve metintsi i stivâi.
«Joisssus... » e diseve sbatint le puarte e lant vie di corse pal troi viers il stali.
Ce sucedevial? I fruts a si jerin cjatâts di bessôi parcè che agne Lene no jere tornade e i parincj a jerin lâts vie a viodi parcè.
Ancje jê e voleve lâ a viodi il parcé che dal stali nissun al rispuindeve aes sôs belariis fatis cui dincj marons di cjicolate.
Cuntun manarin di plastiche cjatât sot dal bancjon e un vêr curtìs cjatât sore de taule jê e so cusin a vevin vierzût il puarton dal stâli e...
Agne Lene a stave contant: «32, 33, trente e... Sierait chê puarte, mò!»
Ma doi cunins a jerin scjampâts fûr. Alore i fruts, par parâiu dentri a fasevin scjampâ ancjemò altris parincj, che a vevin a pene finît da ridi viodintiu rivâ armâts par salvâiu, a domandavin ridint a agne Lene il parcé di tancj cunins.
Agne Lene, disperade di vê vendût la Mila e veve comprât cualchi cunin e po cu la nêf e l'Unvier a iu veve dismenteâts jenfri i siei laments dal mâl di schene e il so vaî dal mâl de Mila. Dome cuant che la piçule e veve dite che e voleve viodi i cunins prime de mignestrine, alore e si jere impensade.«Joissus, trops a 'nd ese cumò?» E par Pasche dut il paîs, invezit dal cop di lat, al veve vût un cunin.
di Jaio Furlanâr
Conte n. 119
Etichetis: Contis, Gjenar ironic, Jaio Furlanâr
Iscriviti a: Coments al post (Atom)


text:
E je vignude la ore di meti in polse, come che o vevin dite, la nestre Ostarie e cirî di gjoldisi il cjalt, profitant par pensâ ai progjets pe prossime stagjon.
A ogni mût, come che o vin anticipât, la publicazions des contis no va in polse, par che o doprarìn chescj mês che a vegnin par par ri-publicâ lis contis de Ostarie viere, magari rignovidis cuntune gnove imagjine o corezint cualchi falope, se la cjatin. Planc planc, cussì, o varìn dut l'archivi des contis inte gnove sede, e magari e je ancje une ocasion par tornâ a lei une conte o par leile pe prime volte, par cui che al à començât di pôc a vignî a Contecurte.
Al è clâr, par altri, che chei che nd' àn la ispirazion di scrivi contis, a podìn mandânusalis istes: o proviodarin a dai un cuc e se a son buinis, a metilis in bande pe gnove stagjon.
Mandi a ducj, cjacarait furlan e buinis vacancis!
Chei di Contecurte


text:
... almancul di une ore un cidinôr pesant al è slargjât su la campagne ator de cjase. Dopo che il vieli al è restât inglimuçât tal mieç dal bearç nol è sucedût plui nie. La lune e je lade a mont a ocident; no si pues viodi se a son nûi su in alt. Soredut daûr de cjase il scûr al è fis e penç. In chel nerum si sint un pas strissinât su la tiere batude e il rumôr de cuarde che e ven tirade vie dal porton. Dopo plui nie par un timp une vore lunc. Lis gotis di aghe tal laip, il guuuak, guuuak avuâl de civuite o dal çus; un KRA sôl, net, unic, di un fossâl pôc lontan. La vôs bruide di un crot dismot a miezis di alc. Po dopo une soflade di aiar plui sec e plui fresc. A son i minûts cuant che la gnot e passe cence che si visisi te albe. Un gjal lontan le sint e al berle alt une, dôs voltis. E je une albe lente, cuasi no je buine di sburtâ in daûr de bande contrarie la largjure scure de gnot. Si pues lumâ il prin aparî sfumât de lûs sui ôrs dai nûi che dopo dal amont de lune a son lâts su in alt tal cîl. No son tancj ni tant fis. A puedin jessi l’avîs di un altri burlaç o ancje no. In ogni câs par prime robe si viodin chei nûi, po dopo la forme de cjase, la povolade dilunc vie de provinciâl, chês altris cjasis dulintor, fin dulà che al rive il voli. A jessin fûr cidinis dal scûr. Al somee che dut al stedi traviersant un veri opac, o ben che al stedi vignint fûr dal font di une grande aghe. Di gnûf il cjant dal gjal, alt une prime volte, un pôc mancul la seconde. Al somee plui lontan che mai, cuasi dilà dal orizont. Il tet de cjase al è lusint pe umiditât. Alc che al rodole jù cence rumôr dongje de nape; un piçul cuarp scûr bislunc. Al va a sbati gof cuintri l’ôr de gorne, si slargje, al pendole par un moment. Al è un uciel neri, cence vite. Al cole jù come un plomp. Si sint il piçul bot dal cuarp, ma come fof, smuartît. L’uciel muart al è colât su la cuarde fate sù li sot. Si scomence a viodi il spazi dal bearç, il cjar, il laip, la muraie. Il cuarp dal vieli nol è plui su la tiere batude. L’uciel al à ancjemò la ale vierte e a bandon, e devi jessi rote. Si sint un ciuleç curt. La puarte de cjase si vierç in sfrese planc planc. E ven fûr mieze muse dal Albin; al reste fer a cjalâ l’uciel muart colât su la cuarde. Po dopo la muse e torne dentri.
Sielte e voltade par furlan
dal Garzon de Ostarie


text:
mercoledì 4 dicembre 2013
La eroine
3 coments:
-
-
No soi un espêrt di siums e tant mancul cognos i misteris che vivin dentri di no. Capis dome che la mari reste simpri la mari, lo stess il pari ancje se plui dûr.
Nelodifeagne
- 05/12/13, 11:48
- gelo stellato ha detto...
-
graciis, no je una conte facile, ma e je saltade fûr cussì, pensant a un che si buti intal tunne de eroine par rimuars, che po, di tancj incidents di machine, aromai, nol è un câs cussì râr :(
- 05/12/13, 13:51
- Galliano ha detto...
-
O scugnii leile variis voltis par capîle, cence dubis no je la mê leture favoride, o pues dome capî il maçalizi che e provoche il consum di ciertis sostancis.
Mandi, Galliano
- 05/12/13, 14:30


text:
Il vecjo i contà che come ogni an al varès vût gust di sunâ il toc de “Salût in abondance”, cuant che par vie dai voi, al sbalià la note, chel maledet Sol bemol: la armonie dal maiôr e voltâ in minôr e lui si sintî colâ di colp lis fuarcis sintintsi vecjo e flap. Al domandà scuse al autôr, al spartît e al so violin ma, nuie, la note e veve mudât la melodie e la origjinâl, ufindude, no si lassave cjatâ plui. «No sarà la prime volte che chel acident si lu fale, mestri, al è un câs za considerât!».
Cuntune muse stuarte il vecjo al rispuindè: «Che no ciri di parâ a nuie, o sai ce che o dîs, o cognòs la falope che o ai fat, o vin di cjatâ chel acident prin che al sedi masse tart!».
«Mestri, o crôt che al sedi ancjemò in cjase».
«Po stâi, ma al mancje di îr di sere!».
O savevi che un acuardi par solit si cjate ben adun cu lis sôs notis e nol à chê di slontanâsi de sô cove: «Mestri, chel diesis al cirarà lis sûrs, nol à interès a cantins di sorte».
«Se no ju à ancjemò cjatâts, ju cjatarà in curt!», al deventà scûr te muse e une lagrime i colà drete sul barbuç. O scomençarin a cirî a scandai, tacant de lavadorie, che lis notis i plâs niçulâsi un grum; vierzint lis confezions di paste, massime chês di tempestine là che une note si platarès benon; lis scjatis di botons e chês des matitis coloradis, lis vîts e i bulons, tes clâfs e tes balutis dai nevoduts: nie di nie. Al jere cunvint si scugnìs, pe teribil melodie vuarfine, disvuedâ la cjase e fâ une deratizazion complete, cun chê di studâ la fuarce dal acuardi scjavaçât. Melie lu visà dal fat che cun jê alì nol sarès sucedût nuie ma, no si sa mai, al jere miôr che al les a durmî là di sô fie. Il vecjo si sgrisulà a chê detule e al scjampà vie berlant la sô disaprovazion.
Melie le cjatà tal cûr de gnot platade intune scjate di biscots jenfri mieç di un ritornel (2). Il professôr al tornâ a soreli ben alt, jentrant in ponte di pîts: al cjatà su la taule nome chest biliet: «Mestri, al è dut a puest. Lis notis a son dutis tal lôr spartît e a spietin nome di jessi sunadis par ben. Une altre volte che al sieri ben la scjate dai ritornei dopo fat di gulizion! Si viodìn, mandi, Melie».
Conte n. 45


text:
O sin une zornade plui tart dal solit, e îr no vin inzornade la Ostarie...
Cuissà cemût mai... forsit par che l'ostîr al jere vie a barufâ cun une schirie di piadinis che no vulevin savê di no fâsi mangjâ, forsit par che al jere impegnât a preparâ Pôrecurte, la serade inmaneade cu la poie dal Comun di Tavagnâ, la associazion Pionîrs e Radio Onde Furlane, o forsit cuissà, al jere daûr a taiâ la coce che a viodês achì in bande, triste e protagoniste de Gnot dai Muarts.
Ven a stâi che, in ogni câs, o sin chi a contâus alc de serade di îr, inte sale civiche a Tavagnà, dulà che si è davuelzude la Gnot dai Muarts, un apontament che al meteve dongje tradizion, leteradure e musiche.
La prime part, par vôs di Carli Pup, e à metût dongje lis usanci e la storie dal 31 di Otubar, zornade aromai sminuide sot il non merecan di Halloween, ma cun provenience antigone di riunde celtiche, e cun tradizions une vore diferentis intal nestri Friûl.
Podopo al tocjave a nô di Contecurte, che o vin metût dongje, intun gnûf esperiment, cuatri contis de nestre ostarie (Taiant la coce, La Promesse, Mode, Sium de vilie dai Sants
) e une conte scrite di pueste dal ostîr che e peave dutis chês di prin. Par la ocasion, lis vôs dal ostîr, dal famei e di Carli, a son stadis judadis ancje dal preseât intervent di Cinzia Sut, invidade come camarele de Ostarie.
Ae fin, par zontâ a lis contis, par parâ vie i muarts, ancje lis cjantis, a àn sunât Francis and the phanthoms
, cence dubis il grup plui adat a une serade dulà che i protagoniscj a jerin i Muarts...
Par stiçaus, ve chi che us lassin la conte gnove de serade...
COCIS
Cocis cocis cocis cocis cocis!
Pauli al viodeve dome cocis. Ma ce dal diaul jerial sucedût ae femine! Sì, parcè che e podeve jessi stade dome jê a comprâ dutis chês cocis.
A pene che al jere jentrât in cusine al veve cjatade plene la taule, e compagn sul seglâr. La plui part a jerin gruessis e narançon, come chei balons che a metin fûr i cinês, ma a ‘nd jerin ancje di zalis e di verdis. Cualchidune, poiade a cavalot di chês altris, e jere piçule tant che un miluç, ma plene di bufulis e di bugnons, tant che la muse di une strie.
E lis pignatis? Si jere domandât, No jerie ore di cene? No varessino di jessi stâts piron e sedon e un plat di mignestron, tal puest di chel côl di balons colôr lacai?
Pauli al veve provât a clamâle, vosant sù pes scjalis e lant a vierzi la puarte daûr, viers dal ort, ma subit daûr, prime che e metès fûr il nâs chê altre ‘save che e jere a stâ in bande, al veve tasût e molât doi porcos tra i dincj, tornant in cusine cun chê di metisi a lei il gjornâl e spietâ.
Al veve fat par sentâsi, ma cuant che al veve cirût di tirâ incà la cjadree robis che no si crevàs i dêts! Pesante di fâ pôre! Si jere sbassât par cjalâ sot de tavaie par capî ce che al sucedeve e crodint di cjatâ Catine, la lôr gjate mieze vuarbe e mieze çuete. Invezit al jere restât di clap, viodint che su la cjadree e jere poiade… une altre coce!
Ma no jere stade chê vision, a gjavâi il flât.
A jerin stadis lis cuatri çatis, pelosis e cu lis ongulis disfodradis, che a vignivin fûr di chê puare bestie striçade.
No, nol jere mai stât un amant des bestiis, e se nol fos stât che aromai a chê gjate si jere usât e no si visave nancje di vêle ator pe cjase, no ‘nt varès tignude nissune. E pûr, viodi chel spetacul, i veve gjavât fintremai la fuarce di blestemâ.
Chi, la femine e veve dât di mat! No jerin altris rispuestis!
E propit in chel, dal plan disore, al veve sintût un rumôr, come di cualchidun che al cjamine e al salte, sù e jù pe stanzie. No i jere nancje vignût iniment che la femine e podeve jessi tal jet! Ce cjastron che al jere, ogni tant, si jere dit començant a fâ lis scjalis…
Ma cuant che al jere rivât disore, nol saveve nancje plui ce pensâ.
Su ogni scjalin, un di ca e un di là, come a compagnâ une procession, a jerin poiâts chei simbui dal mês di Otubar, che par lui, fin ta chê sere, no jerin altri che un imprest par fâ il zuf!
Rivât adalt al veve cjatât la puarte sierade e al veve sintût ancjemò une volte chei rumôrs, vignî de cjamare. «Ce âtu? Stâtu pôc ben?» al veve domandât, ma al veve sintût dome un sdrondenâ, un tututum e un soflâ, come di un orcul che al bughe.Dome cun chel sunôr, Pauli, si jere come ricjapât e al veve viert di corse la puarte, par viodi ce che al sucedeve.
Volêso savê cemût che e va a finîle? Ve chi, scjamait il librut digjitâl de serade di Pôrecurte!


text:
Il 26 di setembre al è stât proclamât Zornada europeana da lis lenghis dal Consiglio d'Europa, cun il patrocini da l’Unione Europea, il 6 di dicembre dal 2001, a la fin da l’an europeo da lis lenghis, il 2001.
Tra lis finalitâts gjenerâi da la Zornada Europea da lis lenghis a è la sensibilizazion su la importansa dal imparâ lis lenghis par cuistâ il plurilinguisim, la comprension interculturâl e la promozion da la diversitât linguistica.
La lenghe furlane e fevele a chei altris de tô storie,
de tô tiere,
de tô culture


text:
----
viernes, 15 de abril de 2011
La puarte
"A Carlo, che daspò di cheste storie, bielzà in plene democrazie, al tornà in preson, acusât dal delit di sei periodist."
----
----
Intun cjasot di robis vecjis, par pure casualitât, Carlo Fasano al cjatà la puarte de cele dulà che al jere stât presonîr. Dulinvie la ditature militâr Uruguayane, lui al veve passât sîs agns fevelant cuntun surisin e cun chê puarte de cele numar 282. Il surisin al leve e al tornave cuant che al voleve, ma la puarte e jere simpri li. Carlo le cognosseve miôr che la palme de so man. Apene che le à viodude, al à ricognossût i tais che lui al veve fat cuntune sedon e lis maglis, lis vecjis maglis dal len, che a jerin lis mapis dai paîs indulà che lui al veve viazât tal cors di ogni zornade di preson.
----
Che puarte e dutis lis puartis di chês altris celis a son finidis tal cjasot, che lis veve compradis, cuant che la preson e je deventade un “shopping center”. Il centri di detenzion al è passât a sei un centri di consum, za non veve presonîrs, ma ben vistîts di Armani, profums di Dior e videos Panasonic.
----
Cuant che Carlo al à scuviert la so puarte, lui al decidè di comprâle, Però lis puartis des celis a jerin deventadis di mode a Punta del Este, il paron de buteghe al domandave presis impussibii. Carlo al discutè sul valôr fin in font e cun l’aiut di amîs, al à podût paiâle. Vint bisugne di plui di un musculôs par traspuartâ chê masse di len e fier, inespugnabil ai agns e aes fuidis. Le puartarin fin ae cjase di Carlo tun puest clamât “Cuchilla Pereyra”.
----
Alì si cjate cumò la puarte. E je blocade su la cime di une culine e contornade cun tant vert e di face al soreli.
Ogni dì a buinore la sô lus le lumine, su la puarte al è un cartel che al dîs: Al è proibît sierâle.
------
La à scrite Eduardo Galeano, periodist e scritôr Uruguayan.
La traduzion e je di Galliano De Agostini.
------
martes, 5 de abril de 2011
La lune
O pensi che ognidun di nô, cuant che la sere al cjale il cîl, al vedi osservât la lune e la sô luminositât, fantasticânt su di je, su di chel che plate di inmagant,e chel che nus lasse intindi cun lis sôs liendis misteriosis.
Tal cors dai agns fasint lis propris esperiencis, l’om si è inacuart che i moviments costants de lune e dal soreli a condizionavin la nature, i oms e i animâi cun intervai regolârs, tant di rivâ a capî il sucès o mancul di une racuelte o altri.
Dopo che mont al è mont, i contadins a san cemût che la lune e po influî su lis plantis, (e san ben cuant che àn di cuinçâ o mancul) sul fasi i cjavei, su lis aghis causant mareis e ancje facilitânt lis nassitis. Ancje se no esist evidence sientifiche che confermi chestis credincis.
I ciclis lunârs a àn diferentis fasis:
- Lune gnove o lune nere.
- Zovin di lune: lune che cres - prin cuart.
- Lune plene: lune iluminade dal dut.
- Vecjo di lune: lune che cale - ultin cuart.
La lune e jere fondamentâl tal setôr agricul, no si alçave fuee prin di scrutinâle par ben. Al jere di rigôr fâ in lune plene: il seâ i cjamps e i prâts, rispietant cheste fase, si garantive al fen di mantignî la sô fragrance, che leve oltri il mês di Mai; tal fâ lens tai boscs, cussì la plante no tratignive l’aghe al’interni dal tronc, favorint la combustion.
Il stravasâ dal vin tes cantinis al avignive tes zornadis cence aiar, par che no si inasprìs e nol restàs turbit. Se si lu voleve otignîlu becantin, si lu travasave tal prin cuart di zovin di lune.
Vuê i timps a son cambiats, si dispon di gnovis tecnologjiis, che cul passâ dal timp a àn cjapât il puest des antighis usancis, cun dut achel, lis tieris di grande vocazion agricule e vegnin ancjemò tignudis in considerazion, issint usancis che a àn cjapât pît in tante int, che ancjemò a vivin in contat cu la nature, puartant indevant il so ritmi.
---------------------------------------------
Ancje in cheste ocasión al à colaborât Giuseppe Miconi un gno amì.
-------
lunes, 28 de marzo de 2011
" Il cjanton di Anute e la sô “purcite ”
Al jere il miôr moros, un zovin bon come il pan, si inzegnave a fa di dut. Il prin regâl che mi veve fat, je stade une gurlete par filâ, cul sô non sculpît parsore, un artist in brut, pecjât che nol à studiat.
----
Me mari i voleve tant ben, disint che al saveve fai il bec a une moscje, al leve dut ben, o jerin contents nô e ancje lis fameis…purtrop il diaul al à metût la code, e mê cusine la lenghe.
Cheste e scomençâ a metimi spinis tal cûr, forsit cun buinis intenzions (jo le tignivi come une sûr), mi diseve che al veve un’altre, che mi tradive, jo cence esperience i crodei a chês cjacaris veris o infamis, l’orgoi dai miei disevot agns al taià la relazion cence pensai.
----
E dopo agnorums o pensi che il nestri destin al jere chel. Sigurementri le stât un fal di zoventût…di crodi a cjacaris, paiadis cun tantis lagrimis.
----
Baste di malinconie, us contarai cemût che je lade cheste storie…in paîs in chei timps, cuant che doi si lassavin, i amis dal moros, vie pe gnot a fasevin la “purcite”, spandint cinise (o altri)tun colegament tra lis cjasis dai doi morôs, tal doman lis babis a varessin vût motîf par cjacaronâ.
----
Devant cjase e jere la latarie sociâl, gno pari al jere il casaro, le vierzevin a 7 di buinore, mê mari si alçave par molzi la vacje.
Jessint de puarte di cjase si çopede tun grum di cinise, “mangjant subit la fuee” e capì l’antifone, mandant cu la scove la cinise devant de puarte de latarie, cussì lis babis, che levin a puartâ il lat, si saressin rotis il cjâf pensant di cui che jere chê “purcite”, saraie par chê, par chê altre, o pe fie dal casaro?.
----
Il displasè me mari lu veve tal cûr, sintint chês comaris che no cjatavin “la glagn al glimuç” , in chel, une mê agne che veve la lenghe sclete, ur dîs: - Se no ves altri , vait a viodi di dulà che e je partide cheste “purcite”, cussì si metarès il cûr in pas, cence rompius tant il cjâf –
Rabiosis par no ve risolt il probleme, a cjapin su lis lôr gamelis, lant ognidune a cjase sô.
Mê agne riduçant e jentre dentri cjase a contai a mê mari il fat, che par dì il vêr in chei moments no veve voie di fotis.…
E son ricuarts di: Anute Leonarduzzi di Rosari Santa Fe, Argjentine
…
sábado, 19 de marzo de 2011
Il ses dai agnui
Une des plui deplorevulis mancjancis di informazion, che a àn sufiert i oms e lis feminis in dutis lis epochis, si relazione cul ses dai agnui. Il dât, mai confermât, che i agnui no fasin l’amôr, forsit al significhe che no lu fasin ae stesse maniere dai mortâi.
Une altre version, mai confermade però plui inverosimil, a sugjerive che se ben i agnui no fasin l’amôr cui lôr cuarps (pe semplice reson che no ju àn) lu celebrin in cambiio cun peraulis adeguadis.
---
Cussì, ogni volte che Agnul e Agnule si cjatavin te intersezion di dôs trasparencis, a scomençavin a cjalâsi, sedusintsi e tentantsi mediant il scambi di smicjadis, clarementri angjelichis.
E se Agnul, par vierzi il fûc, al dîs: “semence”, Agnule e stiçave rispuindint: “agâr”. Lui al dîs: “lavine”, je delicadementri e dîs: “precipizi”.
Lis peraulis si incrosin,turbantsi come meteorits o cjarezant come flocs di nêf. Agnul al dîs: “trâf”. Agnule e dîs: “grote”.
---
A svolacin par li un Agnul custodi, misogjin e cidin e un Agnul de muart, vedul e nereôs. Però la copie di amadôrs no si interomp, continuant sivilant sul amôr.
---
Lui al dîs: “risultive”. E je “bacin”.
Lis silabis si imbombin di rosade e par chi e par là, cristai di nêf a circolin tal aiar cu la sô spiete.
Agnul al dîs: “spade”. Agnule sflandorose e rispuint: “feride”. Lui al dîs: “glon” e je: “scjampanade”.
---
E tal precîs istant dal orgasmi ultra teren, i cirs e i cumulonimbi, a fremin sclopant tun sgrisulâ.L'amôr dai agnui al plûf bondant sore il mont.
----
L’origjinâl in spagnûl al è di: Mario Benedetti scritôr, poete e sagjist. Al jere di nazionalitât Uruguayane. La so produzion leterarie e je stade une vore intense.
Jo mi soi dome permetût di tradusilu, o speri di vê fat un bon lavôr.
----
Suscribirse a: Entradas (Atom)


text:
Vinars 13 | Zenâr 2017 | 940 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avis
Progjets
Notiziis e ativitâts
Atris Pajginis
Sagre dal Patriarcjât
Sants Ermacure e furtunât
(Aquilee, ai 12 di Lui)
Miniature dal Messâl Aquileiês, ms. 12 dal Archivi Cjapitulâr di Udin.
(379 Kb) Discjame La Messe grande di Avôt di dut il Friûl
(19Kb) Discjame La riflesion di Pre Antoni Beline dal 2005
Benvignûts a ducj i Furlans, ai Slovens e ai Todescs ch'a àn condividût e a condividin la liende de vite tal non e tes idealitâts de Glesie Mari di Aquilee. Ancje lis lenghis ch'a vegnin dopradis in cheste Messe di Avôt a marchin l'intindiment di fâsi onôr un cul altri e di continuâ la strade insieme.
Dobrodoslico zelimo vsem Furlanom, Slovencem in Nemcem, ki danes, kot v preteklosti, delijo isto zivljensko usodo v imenu in v duhu idealov Matere Cerkve iz Ogleja. Tudi raba treh jezikov na danasnjem masevanju odraza voljo po medsebojnem spostovanju in po nadaljevanju skupne zivljenske poti.
Herzlich willkommen allen Friaulern, Slowenen und Deutschen die miteinander das Ereignis des Lebens in der Name und in den Idealen der Aquileiesichen Kirche teilen
und geteilt haben. Auch die Sprachen die heute in dieser heiligen Gelübdemesse benützt werden, zeigen die Wille sich gegenseitig zu beehren und in dieser Weise zusammen weitergehen.
Tornâ a Aquilee al vûl dî tornâ li di mê mari e sintî il bon odôr de mê tiere. Nissun intal passâ dai agns nol rive te cjase de mari cence vê il propi cûr sglonf di memoriis, di vite e di afiets e nissun al dismentee i odôrs e i colôrs des stagjons che di piçul in sù al à nulît e cjalât.
Vuê, usgnot, viodi i mosaics, cjaminâ sot i arcs des colonis, sentâsi par contemplâ i spazis fra l'ombre e la lûs de Basiliche, al è come sintîmi strenzût di une mari, al è poiâ i pîts intal fresc di un biel prât, scuvierzi un cjanton segret e vitâl di me stes.
Culì l'anime nestre si cuiete e e devente lizere, culì la memorie si piert tai secui passâts, culì vuê si cjate la pâs e te pâs al rinàs l'avignî. Sì, cheste glesie e je come une Bibie che e comprent dute la storie, sacre, sante, incjarnade dal nestri Friûl. Culì, come te Bibie, al svualampe il Spirtu Sant.
Nol è tragjic il timp che o vivìn; Aquilee ind à viodûts une vore di piês; al è forsit un timp li che la fin e il principi, gnot e dì, scûr e lûs cuasi si tocjin. A son vonde argoments par dî che il Friûl al finìs, a son vonde motîfs par dî che murint al rivîf. Sore di nô o podìn tant vaî che sperâ. Forsit a son agns come un grant arc di S. Marc, come il passaç dal Mâr Ros. O sin furtunâts, o sin fra passât e avignî, o assistìn a un travai. Stant culì in cheste glesie, mi plâs ricuardâ la peraule di Crist: “La femine, cuant che e parturìs, e je avilide parcè che e je rivade la sô ore. Ma cuant che e à parturît un frut, no s'impense nancje plui di trop che e à patît, par vie de contentece che al è nassût un om” (Zn 16,21). Il nestri moment al è grant, al è propit cussì.
Al dîs Gjesù tal Vanzeli: “Chel che al semene al è diferent di chel che al sesele. Jo us ai mandâts a seselâ ce che no vês fadiât; altris a an fadiât e vualtris o vês cjapât il lôr puest te fadie” (Zn 4,37-38). E je la nestre mission.
Ma al zonte il Signôr: “Alçait i vuestris vôi e cjalait i cjamps: a son palomps par seselâ” (Zn 4,35). Il ben ancje vuê al vinç sore il mâl.
Usgnot, pôcs o tancj, o ringraciìn Idiu di cjatâsi insieme te nestre Basiliche mari pal avôt dai Sants Ermacure e Furtunât; doman, o continuarìn a lavorâ cun fiducie te culture e te societât, te glesie e te spirtualitât, tai paîs e framieç dai plui piçui, pe nestre identitât di popul furlan e pal nestri avignî di cristians tal spirt di Aquilee.
Lavorìn fra umiltât e passion, competence, sacrifici e pazience, e dut al frutularà pal ben dal Friûl. Stin serens parcè che ancje culì: “Il ream di Diu al è propit cussì: come un om che al à butade la semence tal teren, e po al duâr e al vegle, di dì e di gnot, intant che la semence e bute fûr e e cjape pît cence che nancje lui nol sepi cemût. Il teren al bute dibessôl prime jerbe, po spî e po tal spî il forment sglonf. Cuant che po il prodot al è madûr, si spessee a meti man a la sesule parcè che e je rivade l'ore di seselâ” (Mc 4,26-29).
Cjalant cheste glesie, pensant a Aquilee l'anime e polse come frut intai braçs di une mari, e l'afiet al florìs tai valôrs e tal biel che la tiere mari nus dà.
Glesie Furlane


text:
Vinars ai 05 Avost, h 21:00
Mostre di Gaetano Bodanza, par cure di Angelo Bertani
Tal curtīl un gnūf video dal artist
Moment conviviāl
La mostre e je vierte ta lis seradis di Avostanis,
h 19.00-24.00, fin ai 29 di Avost
Cu la colaborazion da lassociazion culturāl Venti darte
I artiscj contemporanis no cognossin confins che no sedin chei da la lōr personalitāt creative, a son vierts a la internazionalitāt par la nature istesse dai lengaēs che si confrontin, la lōr dimension, slungjade ai limits da lintedeterminatece, e je propit chź di un sisteme che nol perdone. E, dutcās, i artiscj no puedin mai dineā, a se stes prin che a chei altris, lis lōr lidrīs: a son nassūts intune tiere, intun puest determināt, intun contest di relazion caraterizantis.
Ancje Gaetano Bodanza al parten a la schirie piēule di chei che a scjavacin cun cussience la foreste da lis formis simbolichis da la contemporaneitāt e perņ a san fevelānus par vie indirete di lōr stes, da lis lōr sperancis come da lis lōr malcuietecis. Lartist in dģ di vuź, migrant par sante scugne, si cjate a ogni mūt suntune ēatare intal mār da la globalizazion e al spere intune rive: Bodanza al sa che linsium da lart al cree mostros e al cīr di dumiesteāju, intun continui cuarp cuintri cuarp mediant dal mont da lis imagjinis
(Angelo Bertani)
joibe ai 28 _ h 21:00
Leture seniche
vinars ai 5 _ h 21:00
Inaugurazion mostre
lunis ai 8 _ h 21:00
Film-documentari
Dai turcs tal Friūl ai turcs in Europe
joibe ai 11 _ h 21:00
Incuintri cun Philippe Daverio
joibe ai 18 _ h 19:00
Concert tal Templi Vegjetāl
domenie ai 21 _ h 21:00
Concert-spetacul
Provis viertis di culture furlane
joibe ai 25 _ h 21:00
Varietāt culturāl
Lā vie di lą (Furlans da lEurope da lEst)
lunis ai 29 _ h 21:00
Documentari-dibatit
joibe ai 1 _ h 00:00
Residence artistiche
joibe ai 1 _ h 21:00
Serade multimediāl
sabide ai 3 _ h 21:00
Inaugurazion da la mostre
martars ai 6 _ h 21:00
Serade di poesie
Associazion culturāl Colonos
v. Zuan di Udin, 8
33050 Vilecjasse di Lestize (Ud)
info@colonos.it
Agriturisim ai Colonos
www.aicolonos.it
tel 0432 76 49 12
tel 0432 76 49 03
mob 342 0803361
agricolonos@cheapnet.it


text:
La
gnove presidente de rêt di scuelis a imersion bretonis Diwan,
Stéphanie Stoll, no à platât la sô sodisfazion intal comunicâ i
dâts des iscrizions pal an scolastic 2015/2016. Il percors scolastic
des Diwan al conte di fat 4.097 arlêfs cuntune incressite dal 6%
rispiet al an passât. Par chel che al rivuarde lis scuelis primariis
l’aument al è stât dal 5,7%, tes secondariis dal 6,5% e fintremai
dal 11% intal unic liceu gjestît de rêt bretone, al pont che aromai
al è urgjent vierzi un secont istitût par rivâ a garantî un
servizi adat ae domande. Magari cussì no, e à ricuardât la
presidente des Diwan, a front de incressite dai iscrits, a son ancje
problemis avonde seris che a restin di risolvi. Il prin al è chel de
mancjance di insegnants formâts e ricognossûts. Il teme al
rapresentave un dai ponts dal pat sotscrit timp indaûr jenfri il
stât francês e la regjon Bretagne che par cumò però al reste
ancjemò su la cjarte.
Font:
Ouest France,
04/09/15


text:
La Serbie e
à otignût la candidature par jentrâ inte UE intal Març dal 2012
e, cul Zenâr di chest an che al ven, a varessin di tacâ lis
tratativis pe sô jentrade. Un dai pidiments principâi pe adesion al
jere la cuistion dai rapuarts cul Cossovo che aromai e somearès
avonde a bon. A metisi di stuart cumò e je però la Ongjarie, o
almancul un grup di parlamentârs di chest paîs che, intant di une
iniziative tignude ai 20 di Novembar intal Parlament di Strasburc, al
à domandât che no si aceti la jentrade de Serbie fintremai che nol
sarà garantît il plen rispiet dai dirits dai 250 mil membris de
minorance ongjarese che a vivin in Voivodine e che no si ricognossarà
une fuarte autonomie par cheste regjon. Daûr de operazion al è il
partît di estreme diestre ongjarês Jobbik.
Font:
Balkan Insight, 21/11/13


text:
Ancjemò une volte il mês di Lui al è stât segnât di un aument de tension in Irlande dal Nord par vie des marcis oranzistis che a ricuardin la vitorie di Vielm III di Orange su Jacum II su la Boyne intal 1690. Tal inovâl di cheste bataie, di fat, i unioniscj a sfilin in diviersis localitâts de Irlande dal Nord e in cierts câs a pretindin di passâ ancje pai cuartîrs là che a son a stâ comunitâts nazionalistis. Chestis marcis a son deventadis dispès il pretest par violencis e atacs cuintri de popolazion nazionaliste. La istituzion di comissions par decidi il percors di chestis paradis no à rivât a eliminâ il probleme e la propueste di une riforme de legjislazion che e regole chest setôr e je stade refudade propit ai prins di Lui de maiorance dai membris dal Ordin di Orange. Chest an i incidents a àn interessât diviersis areis nordirlandesis, ma chei plui grues a son sclopâts ai 12 di Lui intal cuartîr nazionalist di Ardoyne a Béal Feirste / Belfast là che zovins republicans a àn atacât i oranziscj che a rivavin di Crumlin Road scortâts des fuarcis di polizie. I scuintris a àn causât diviers ferîts sei tra i zovins nazionaliscj che tra i poliziots. I incidents a son lâts indenant ancje tes zornadis seguitivis, ma cun mancul intensitât. Di plui bandis si à acusât i dissidents republicans di jessi i autôrs des violencis, ma si à ancje ricognossût che si à di cjatâ une soluzion definitive pes marcis di maniere che no sedin plui ocasion di incidents. De bande de polizie si à invidât dutis lis parts politichis a evitâ di stiçâ lis violencis setariis. Lis critichis de polizie cuintri de classe politiche nordirlandese a son alc di gnûf, come che al è gnûf il fat che lis critichis cuintri des fuarcis di polizie a rivin cumò plui de bande unioniste che no di chê republicane.
Font: BBC, 07-15/07/10; The Guardian, 13/07/10


text:
Lenghe bretone
Il brèton e je une lenghe celtiche che si fevele inte zone ocidentâl de Bretagne, inte France nord-ocidentâl. E je une lenghe in pericul, ancje se a son stâts fats un grum di tentatîfs di promovile, e si calcole che e sedi fevelade cumò di plui o mancul 500.000 personis (e jerin plui di un milion al inizi dal XX secul). E je documentade za dal V secul, e e samee che sedi rivade cui imigrants de Grande Bretagne, cuntune piçule influence de lenghe de Gallie.
Come carateristichis lenghistichis, si note che i pronons si fondin cun lis preposizions, e che l'ordin de frase al è une vore flessibil. Pe scriture al ven doprât l'alfabet latin e la grafie plui doprade e je chê unificade o standard, ma esistin ancje altris doi sistemis, (chel elaborât dal canonic Fransez Falc'hun e un altri clamât interdialetâl).
I prins scrits in breton a son dal IX secul. In zornade di vuê, par vie dal stât legâl contrari e de esclusion totâl de vite publiche e de scuele, la trasmission de lenghe e je stade frenade un grum. Par chest l'Unesco e considere il breton come une des lenghis europeanis plui a riscjo di estinzion tal futûr plui prossim.
Tabele dai contignûts
Dialets[cambie | modifiche il codiç]
Si distinguin doi grups dialetâi: :
- Ocidentâl (che al inclût lis regjons dal Bro Kernev, Bro Dreger, Bro Leon e Bro Gwened)
- Orientâl (principalmentri la regjon di Bro Gwened)
Lis difarencis tra i diviers dialets a son però piçulis, e basadis soredut su la posizion dal acent tonic e su la pronuncie. Il vocabolari e la gramatiche dai doi dialets a son praticamentri compagns.
Carateristichis[cambie | modifiche il codiç]
Pal non, i sostantîfs e i nons propis a àn desinencis pai diviers câs gramaticâi, ma no son veris e propris declinazions. Il plurâl si fâs cun la desinence ed (es. lampous-lampoued, ucei; loen-loened, fradis), ma a son ciertis ecezions come:
- ien (ion in gwenedeg) pai nons di professions (skolaer-skolaerien, mestri).
- où e ioù (eu e ieu in gwenedeg) pai ogjets (taolioù, taulis; gweleoù, jets).
- on par peraulis pôc usadis come laeron (laris).
- Spes a vegnin ancje zontadis une o plui vocâls dentri di une peraule, come tai câs di maen-mein (piere), abostol-ebestel (apuestul), louarn-lern (bolp). Chest al podarès jessi sei l'ausiliâr di un sisteme partecipant, sei infezion vocaliche inte desinence, come tai câs di bag-bigi (nâf), forn-ferniel (for), moualc'h-mouilc'hi (merla) ie kar-kerent (parint).
- A son ancje formis plurâls iregolârs, come den-tud (om), marc'h-kezeg (cjaval), buoc'h-saout (vacje) e ki-chas (cjan).
Par un cuindis sostantîfs al esist ancje il gjenar duâl, de membres orgànics que no fan servir el plural, come an daoulagad (i voi), an daouarn (lis mans) e an divhar (lis gjambis).
Pal articul, l'articul determinât al à trê formis,e al è ancje un articul indeterminât che al ven dal francês. Lis trê formis a son:
- Devant di une dentâl, h mute e vocâls an e eun, come par esempli an arar/un arar (l'arada) i an hent/un hent (la rote, l'itinerari).
- Devant de L, al e eul come par levr/ul levr (il libri).
- Devant di Y e des altris consonants, ar e eur, come par ar penn/eur penn (il cjâf), ar c'hoar/ur c'hoar (la sûr) e ar yar/ur yar (la gjaline).
Il verp si presente al infinît come une lidrîs monosilabiche cence desinence: mont (lâ), lenn (lei), koll (pierdi) e chom (restâ). Sovint derfiven d'un nom, cuntune terminazion che e varie di un verp a chel altri come par esempli c'hoarzhin (ridi) e redek (cori). A son dôs coniugazions:
- Une impersonâl, tignude sù dai pronons sogjet che a acompagnin une particele e che no tocje lis personis verbâls e lis formis. Par esempli: koustet (durmî)
- Present: Me a gousk, hi a gousk, te a gousk, eñ/hi a gousk, ni a gousk, c'hwi a gousk, int a gousk.
- Imperfet: Me a gouske, te a gouske, e v.i.
- Futûr: Me a gousko, te a gousko, e v.i.
- Une personâl, dulà che la persone e je definide de desinence particolâr, che varie a seconde dai dialets.
- Present: Kouskan, kouskez, kousk, kouskomp, kouskit, kouskont.
- Imperfet: Kouslen, kouskes, kouske, kouskemp, kousket, kouskent.
- Futûr: Kouskin, kouski, kousko, kouskimp, kouskoc'h, kouskint.
- I verps iregolârs a son trê e no son tant doprâts:
- Mont/monet (lâ); Present: an, ez, a, eomp, it, eont; Imperfet: aet; Futûr: in, i, ay, imp, afet, int.
- Bezañ/bezout (jessi) al à cuatri coniugazions cence dopli ûs, come lis altris:
- Coniugazion corint (sogjet, atribût e verp) An ti a zo bras (La cjase e je grande)
- Coniugazion enfatiche (atribût, verp sogjet) Bras eo an ti (Grande e je la cjase)
- Coniugazion di lûc En ti emañ an den (L'om al è inte cjase)
- Coniugazion di abitudin En ti a vez e-pad an deiz (Lui al è cjase dut il dì)
- Ober (fâ) che al à funzion di verp ausiliâr; ainsi (llegeixo), lenn a ran (jo faig llegir), mont a ran (jo faig anar).
Pai pronons personâls, a son doi gjenars: chei sogjet, che a precedin il verp pe coniugazion impersonâl, e chei combinâts cun lis preposizions gant (cun) e evit (par); par esempli, ganin, ganit, gantañ, ganti, ganeomp, ganeoc'h, ganto (cun mi, cun tu, cun lui, e v.i.) e evidon, evidout, evitañ, eviti, evidomp, evidoc'h, evito (par mi, par ti, par lui, e v.i.).
Par costruî il comparatîf e il superlatîf si zontin i sufìs invariabii oc'h e a. Esempli: brav-bravoc'h-bravañ (biele, plui biele, la plui biele).
I numars a seguissin un sisteme vincjesimâl, lis unitâts a son a vincj a vincj cun masculin e feminin: daou-div (doi-dôs), tri-teir (trê), pevar-peder (cuatri). I prins dîs numars a son: unan, daou, tri, pevar, pemp, c'hwec'h, seizh, eizh, nav, dek. I numars plui grancj si fasin a unitâts di vincj: unan-warn-ugent (un disore vincj, 21), c'hwec'h-ha-daou-ugent (sîs e dôs vincj, 46), naontek-ha-tri-ugent (nûf e trê vincj, 79) i daou-warn-ugent (dôs e vincj, 22).
Numar di fevelants[cambie | modifiche il codiç]
Inte prime inchieste su la difusion dal breton, tra i agns 1886 e 1914, si calcolave che a jerin cirche 1.300.000 fevelants, ven a stâi il 95% dai abitants de Basse Bretagne. Sui limits di difusion de lenghe si sa de inchieste lenghistiche di Coquebert de Montbret, fate tal 1806, che i limits a jerin i stes di chei dal XIV secul, par cui la lenghe no veve vût diminuzions. Intun gnûf calcul, fat tal 1952 dal professôr François Gourvil, al vignì fûr che tra i abitants de Basse Bretagne:
- 100.000 fevelavin dome breton, soredut feminis.
- 700.000 a fevelavin principalmentri in breton, ma capivin il francês.
- 300.000 a cognossevin il breton, ma a dopravin in gjenar il francês.
- 400.000 no capivin il breton e fevelavin dome par francês.
In seguite a son stâts fats altris scandais, plui aprossimâts. Intal 1969 Galv al calcolà che il breton al jere fevelât di un milion di personis, ma la metât lu doprave dome ogni tant. Secont, tal 1980, a jerin 700.000 bretonofons, includûts i emigrâts, ma di chescj dome 250.000 lu fevelavin abitualmentri. Intune inchieste dal 1987 su 1.200.000 de Basse Bretagne:
- 700.000 a capissin il breton
- 600.000 lu fevelin
- 240.000 lu doprin spes.
Però ogni àn a murin 15.000 bretonofons e si formin dome 2.500 gnûfs fevelants, par cui la diminuzion de lenghe e je simpri plui evidente. Cussì a forin i risultâts di une inchieste plui detaide fate di Yann-Gristoff Bozec tal 1974, cun ancje dâts a seconde de etât:
Cheste cifre duncje e rapresentave il 44,3% dai abitants de Basse Bretagne. Intune gnove inchieste fate tal 1983 di Jorg Gwegen e à dât fûr chescj risultâts:
Cheste cifre za calcolave dome il 25,7% dai abitants de Basse Bretagne; daspò di chest la situazion e je deventade ancjemò piês, par vie che cirche 20.000 bretons a lassin ogni an il lôr paîs, soredut bretonofons, viodût che la Basse Bretagne e je la zone mancul svilupade e plui puare. Chest al à ancje puartât ae nassite di isulutis di bretons a Paris, Marsilie e altris grandis citâts, dulà che si organizin spes fiestis folkloristichis e concors di poesie. Si stime che a podin jessi un 300.000 fevelants breton fûr de Bretagne, di cui 32.722 intai Stâts Unîts di Americhe. Il numar di personis che a fevelin il breton però al continue a calâ. Secont une inchieste dal gjornâl La Télegramme dal 1997, tra i abitants de Basse Bretagne, uns 250.000 (il 20%) a savevin fevelâ par breton, ma dome il 6% tra chei cun mancul di 40 agns e l'1% di chei cun mancul di 20, ancje se altris 600.000 lu rivin a capî. Purpûr, il 88% dai 2500 intervistâts a sostignivin la inclusion dal breton intes scuelis.
Insegnament dal breton[cambie | modifiche il codiç]
Ancje se la maiorance de inte e samee a favôr dal insegnament dal breton (secont une inchieste, il 77% dai breton al è dacuardi), la sô presince intes scuelis e je ancjemò minime. Dal 1971 e je previodude une ore par setemane di breton, e dal 1991 e je ancje previodude l'insegnament di cualchi materie in breton. Tal 1958, Armans ar C'halvez, un abat breton, al fondà la prime scuele di insegnament in breton, la scuele catoliche "Skol Sant-Erwan" che e fo ative tra il 1958 e il 1961. Tal 1977 a vierzin lis primis dôs scuelis-scune Diwan (semence) a Kemper e Bro Leon, cuntun totâl di siet frututs, ispiradis des ikastolak baschis e des yisgolion meithin galesis, cun insegnament completament in breton e di stamp alternatîf. Di chê altre bande, dal 1990 la France e à creât cualchi scuele bilengâl, cussì che intal 1991 a jerin za 545 students in 13 scuelis, come ancje 400 universitaris. Fin tal 1996 i fruts bretons che a vevin studiât intune scuele cul sisteme “diwan” o intune bilengâl a jerin 7.000. Intal an 1997-1998 il numar di arlêfs che a studiavin in breton al jere cussì:
Intal an scolastic 1999-2000 uns 2.256 fruts a studiavin intes 34 scuelis diwan, plui altris 1.900 intes scuelis Div Yezh (bilengâls publichis) e 1.400 intes scuelis Dihun (religjosis), par un totâl di 5.556 arlêfs, un 20 % in plui dal an prime. Il breton al ven ancje insegnât come lenghe in cualchi istitût superiôr di Paris, Versailles e Créteil.


text:
Cheste setemane, profitant che di pôc al è vignût fûr il so ultin libri, o fevelìn di un dai scritôrs di contis plui interessants dai ultins agns: Checo Tam.
La cariere di scritôr di Tam e tache par passion, za di fantat, e i prins scrits a son par talian, po dopo la frecuentazion dai studis di onde furlane e il sburt di cualchi amì apassionât lu puartin a scrivi par furlan, cualchi volte te coinè, altris voltis te varietât di Pavie o di Selvucis: i siei paîs che a son ancje un dai ambients plui vîfs li che si scjadenin i siei siums e i siei inzirlis leteraris.
Dopo dai prins esperiments, la vitorie dal premi Sant Simon, chê de Mostre dal Cine Furlane tal concors par senegjaturis, la partecipazion a Tananai, la publicazion di Sense, fintremai la vitorie dal premi a Musiche Furlane Fuarte tal 2008 a fasin di lui un dai artiscj plui vîfs e interessants dal panorame culturâl furlan: une definizion che e va cuintri de sô timidece, ma che si capìs se si lu viôt in azion in cualchi leture o performance.
Tra i caratars di fonde e je la facilitât di miscliçâ culture alte e basse, storie, mitologjie e modernitât, fantasience e sience, erotisim, fumuts, musiche e cine intun scrivi origjinâl e sclet. Tra i difiets si cjate ogni tant cualchi influence taliane (par esempli a son masse dispès adietîfs prime dal lôr sostantîf cuant che la costruzion regolâr ju volarès dopo), ma al reste pardabon un plasê e une ocasion di cressite lei La Maree nere e altris contis, Sense e cumò ancje Scûr di lune.
Scrit dal Camarîr
Ciolt de Ostarie Viere


text:
Union Europeane: Agjenzie pai Dirits Fondamentâi, minorancis plui tuteladis
Cun 420 vôts cuintri 26, il Parlament European al à fat bogns i emendaments che a previodin che la gnove Agjenzie pai Dirits Fondamentâi e viodi ancje des minorancis linguistichis e nazionâls. Cun di fat, cui emendaments aprovâts, intal statût de Agjenzie si dîs a clâr che tra i compits di chest organisim al è ancje chel di batisi par “difindi i dirits des personis che a partegnin a minorancis etnichis e nazionâls” e di fâi cuintri a ogni sorte di discriminazion a dam des “minorancis linguistichis e nazionâls storichis”. Par deventâ operatîf, il test al à cumò di jessi fat bon ancje dal Consei de Europe.
Font: Eurolang, 17/01/08


text:
Il
gnûf esecutîf des Asturiis al metarà sù e si zovarà dal jutori
di une comission su la promozion, la protezion e la normalizazion de
lenghe proprie. La iniziative, proponude di Izquierda Unida, e à
cjatât la poie ancje dai grups parlamentârs dal PSOE, di Podemos e
di Foro Asturias intant che la diestre spagnoliste, formade di PP e
Ciudadanos, e à votât cuintri. Par Podemos però la misure no je
suficiente e si varès di inviâ un procès di riforme statutarie par
garantî ad in plen i dirits linguistics dai asturians.
Font:
El Comercio,
01/09/15


text:
I citadins a varan di presentâsi alì de postazion di vôt che ur ven indicade e dopo vê verificât la lôr identitât e la lôr residence a podaran votâ. Par chei che a son a stâ intai nûf comuns cence urnis, a son a disposizion volontaris par compagnâju intes postazions di vôt plui vicinis. Chest sisteme di vôt al à jevât divisions avonde fuartis framieç dai partîts sovraniscj catalans che però, intes ultimis zornadis, a àn tornât a dâsi dongje ancje in gracie de domande di unitât rivade de gnove manifestazion popolâr clamade adun de Assemblea Nacional Catalana e dal Òmnium Cultural che ai 19 di Otubar a àn puartât in place a Barcelone passe 100 mil personis. Lis dôs organizazions che a son daûr a vuidâ la mobilitazion popolâr pe indipendence a àn ancje invidât il guvier catalan a clamâ dongje elezions anticipadis tal zîr di trê mês dopo de consultazion popolâr par doprâlis tant che gnove manifestazion de volontât di autodeterminazion de Catalogne. Ai 24 di Otubar partîts, organizazions di categorie, sindacâts e chês altris realtâts che a formin il Pat catalan pal dirit di decidi si son tornâts a cjatâ par cirî la strade par dâi plui fuarce pussibile al vôt dai 9 di Novembar. A Madrid intant, il guvier spagnûl al è daûr a viodi ce fâ par impedî ancje cheste forme alternative di consultazion.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
31/10/14
Paîs Catalans: consultazion popolâr alternative pai 9/N
I citadins a varan di presentâsi alì de postazion di vôt che ur ven indicade e dopo vê verificât la lôr identitât e la lôr residence a podaran votâ. Par chei che a son a stâ intai nûf comuns cence urnis, a son a disposizion volontaris par compagnâju intes postazions di vôt plui vicinis. Chest sisteme di vôt al à jevât divisions avonde fuartis framieç dai partîts sovraniscj catalans che però, intes ultimis zornadis, a àn tornât a dâsi dongje ancje in gracie de domande di unitât rivade de gnove manifestazion popolâr clamade adun de Assemblea Nacional Catalana e dal Òmnium Cultural che ai 19 di Otubar a àn puartât in place a Barcelone passe 100 mil personis. Lis dôs organizazions che a son daûr a vuidâ la mobilitazion popolâr pe indipendence a àn ancje invidât il guvier catalan a clamâ dongje elezions anticipadis tal zîr di trê mês dopo de consultazion popolâr par doprâlis tant che gnove manifestazion de volontât di autodeterminazion de Catalogne. Ai 24 di Otubar partîts, organizazions di categorie, sindacâts e chês altris realtâts che a formin il Pat catalan pal dirit di decidi si son tornâts a cjatâ par cirî la strade par dâi plui fuarce pussibile al vôt dai 9 di Novembar. A Madrid intant, il guvier spagnûl al è daûr a viodi ce fâ par impedî ancje cheste forme alternative di consultazion.


text:
Intal stât
talian l’unic candidât di une formazion politiche rapresentative
di une comunitât minorizade che elet intal Parlament di Strasburc al
rive dal Sud Tirôl. Al è Herbert Dorfmann de Südtiroler
Volkspartei (SVP). La liste, colegade al Partît Democratic talian
(PD), e gjoldeve ancje de poie dal Partît Autonomist Trentin Tirolês
(PATT) e de Slovenska Skupnost (SSk). In provincie di Bolzan la SVP e
à cjapât il 48% des preferencis, ma e merete segnalade ancje la
percentuâl alte otignude intai trê comuns ladins [storics] de
provincie di Belum. La liste sudtirolese Die Freiheitlichen e jere
invezit colegade cu la Leghe Nord, ma no à rivât a otignî avonde
vôts inte sô circoscrizion par otignî un eurodeputât. In Val di
Aoste al PD a jerin colegadis dôs listis autonomistis – Autonomie
Liberté Partecipation Écologie e Union Valdôtaine Progressiste –
che no àn rivât però a fâ elei il lôr candidât. Par chês
altris comunitâts minorizadis dal stât talian la leç no previôt
garanziis par favorî la elezion di candidâts espression di chestis
realtâts discoragjant duncje fintremai la presentazion di listis
nazionalitariis o autonomistis. Propit cheste situazion e à puartât
diviers sogjets, massime in Sardegne e in Friûl, a presentâ ricors
cuintri dal sisteme eletorâl in vore e che no àn ancjemò vût une
rispueste definitive.
Font:
elections2014.eu


text:
Friûl: fûr il bant par Suns Europe
Cun
chest an la manifestazion Suns si slargje e si infuartìs ancjemò di
plui. Cun di fat, dongje de musiche, il festival al cjaparà dentri
ancje il cine e la leterature intes lenghis minorizadis de Europe. Il
cûr de manifestazion, in program a Udin / Udine dai 25 di Novembar
ai 11 di Dicembar, al reste però il concors musicâl dedicât aes
cjançons in lenghe minorizade che si slargje a cjapâ dentri dut il
continent. La dimension alpine – mediteranie che il concors al veve
fin al an passât e ven dut câs confermade cu la manifestazion Suns
Sardigna, in program ai 28 di Novembar a Casteddu / Cagliari, che e
devente une sorte di semifinâl di Suns Europe. Ducj i detais su la
iniziative e il bant par partecipâ si ju cjate sul sît
www.sunscontest.com
.
Font:
Eurolang,
07/09/15


text:
Ai
25 di Avrîl miârs di personis a àn partecipât a València ae
manifestazion inmaneade de organizazion Acció Cultural del País
Valencià intal inovâl de bataie di Almansa dal 1707 sielzût tant
che zornade par rivendicâ i dirits nazionâi di cheste comunitât.
Al apel a àn rispuindût i rapresentants di buine part dai partîts
nazionalitaris e di çampe, dai sindacâts, dal associazionisim
culturâl e cetancj citadins. Al centri de iniziative l’invît a fâ
front comun par un cambi politic che al meti fin al guvier de diestre
spagnoliste protagoniste vie pai agns di cetancj atacs ae lenghe, ae
culture e ae identitât di cheste part dai Paîs Catalans.
Font:
ARA,
25/04/15


text:
Il
president dal Parlament sami de Finlande al à denunciât al Forum de
ONU sui problemis des popolazions nativis il compuartament tignût
dal guvier finlandês su la ratifiche de convenzion 169 de
International Labour Organisation,
une diretive vincolante che e garantìs dute une schirie di dirits
aes comunitâts nativis. Cundut des promessis fatis, la firme de
convenzion e je stade rimandade ae legjislature seguitive ma cui
gnûfs ecuilibris politics jessûts dal vôt il risi al è che no
vegni ratificade nancje cheste volte.
Font:
YLE,
29/04/15


text: Vinars ai 30 di Setembar 2016, aes sîs e mieze di sere, a la Risierve Naturâl Fôs dal Lusinç, si podarà cognossi un pôc miôr un dai mamifars plui perseguitâts dal planet, ven a stâi il gnotul. La naturaliste Donatella Samec nus fevelarà dai siei costums e da la sô part fondamentâl tal ambient. Daspò la presentazion i partecipants a laran sul cjamp par cirî i gnotui cul bat-detector (rilevadôr di ultrasuns), scoltâ lis lôr vôs e viodi une lôr tane artificiâl (bat-box). Ae fin de serade, si cenarà aes vot, al Bar Pettirosso, al cost promozionâl di 10 euros (menù a sielte di cjar, pes o verduris, cun bevi dentri dal presit). L'incuintri al è nome pai grancj. Il numar di puescj al è limitât, par cjapâ part al event e dâ la proprie preference sul mangjâ si pues clamâ il numar 333 4056800 o pûr scrivi une mail a: Questo indirizzo email è protetto dagli spambots. E' necessario abilitare JavaScript per vederlo. . La partecipazion ae visite e je di bant, ma bisugne paiâ il biliet di jentrade ae Risierve.


text:
Ai
L'ai (Allium sativum) e je une plante cultivade de famee de Lilliacee. Al ven doprât soredut in cusine come cuince, ma ancje in midisine par lis sôs proprietâts, ben cognossudis de tradizion popolâr e confermadis de sience.
L'ai si pues cjatâ par ducj i lûcs, tant che no si sa ben di dulà che al è origjinari. Al è imparentât cu la civole. Il sô fuart odôr carateristic al è par vie de alline, un compost organic dal solfar.
A esistin tantis cualitâts di ai; lis plui cognossudis a son: Placentin blanc, ros di Sulmone, Serena, rôs di Nubie.


text:
Calendari Gregorian
Il Calendari Gregorian al è un calendari proponût dal miedi napoletan Aloysius Lilius e che al cjape il non dal Pape Gregori XIII, che al firmà la bole papâl par adotâlu. Al dì di vuê al è doprât in dute la Europe ocidentâl e in altris bandis dal mont. Al è une evoluzion dal Calendari Julian, che al veve puartât a un sfasament tra il calendari e lis stagjons. Al è jentrât in vigôr ai 15 di Otubar 1582, zornade che a ven daspò dai 4 di Otubar. A forin duncje gjavadis 10 zornadis par tornâ a jessi juscj cun lis fasis de Lune.


text:
Intant de prime riunion, la Assemblee e à elet tant che president il sindic di Leposavić, Slavko Stevanović, e à fate buine une declarazion là che si proclame chest orghin tant che rapresentant legjitim de comunitât serbe cossovane e là che si ricognòs dome la Costituzion e lis leçs de Serbie. I membris de Assemblee a àn fat savê che no metaran in vore i acuardis sotscrits a Bruxelles jenfri Serbie e Cossovo e che no parteciparan aes elezions aministrativis dai 3 di Novembar. “No podìn acetâ che il presit par che la Serbie e jentri inte UE e sedi la pierdite di un toc dal so teritori e la integrazion sfuarçade intes istituzions di un stât no ricognossût” al à comentât il president de Assemblee Stevanović. La gnove no je stade però cjapade ben des autoritâts di Belgrât che a àn dite che chest compuartament al rindarà plui debule la posizion internazionâl de Serbie.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
24/07/13
Cossovo: i serps a metin sù une Assemblee indipendente
Intant de prime riunion, la Assemblee e à elet tant che president il sindic di Leposavić, Slavko Stevanović, e à fate buine une declarazion là che si proclame chest orghin tant che rapresentant legjitim de comunitât serbe cossovane e là che si ricognòs dome la Costituzion e lis leçs de Serbie. I membris de Assemblee a àn fat savê che no metaran in vore i acuardis sotscrits a Bruxelles jenfri Serbie e Cossovo e che no parteciparan aes elezions aministrativis dai 3 di Novembar. “No podìn acetâ che il presit par che la Serbie e jentri inte UE e sedi la pierdite di un toc dal so teritori e la integrazion sfuarçade intes istituzions di un stât no ricognossût” al à comentât il president de Assemblee Stevanović. La gnove no je stade però cjapade ben des autoritâts di Belgrât che a àn dite che chest compuartament al rindarà plui debule la posizion internazionâl de Serbie.


text:
Il manx, la
plui piçule tra lis lenghis de famee che e cjape dentri ancje il
gaelic irlandês e chel scozês, al jere stât declarât estint de
UNESCO intal 2009. Inte realtât la lenghe e je ancjemò vive e inte
isule di Man e ven fevelade di plui di un miâr di personis. Cun di
plui l’interès par cheste lenghe al va dilunc a cressi ancje fûr
de isule. Par vignî incuintri a cheste domande, nancje un an indaûr,
la Manx Heritage Foundation e veve dât fûr une aplicazion gratuite
par smart phones e tablets. A vuê a son plui di 4 mil lis personis
che le àn za discjariade, intant che lis lezions di manx sei su la
isule che vie internet a cjatin simpri plui frecuentadôrs.
Font:
BBC, 01/10/13


text:
La ministre
pe culture, pes arts e pal timp libar de Irlande dal Nord, Carál Ní
Chuilín, e à rindût publichis lis rispuestis fatis indenant dai
citadins, des organizazions e des istituzions sul stampon dal plan
strategjic pe lenghe gaeliche irlandese e pal scots. I doi documents
a jerin tra i ponts dal program di guvier 2011 – 2015 de Irlande
dal Nord cun chê di slargjâ l’ûs di chestis lenghis inte
societât. Lis consultazions publichis si vevin sieradis ai 27 di
Novembar cun passe 270 rispuestis/propuestis sul plan pal gaelic e
pôc mancul di 140 sul plan pal scots.
Font:
Gaelport, 03/07/13


text:
Sabide ai
12 di Avrîl cuatri manifestazions a àn scjavaçât lis stradis di
València par dâsi adun denant dal palaç de Comunitât autonome cun
chê di difindi la scuele publiche e massime chê par catalan. La
proteste – coordenade de organizazion Escola Valenciana, de
Plataforma per l’Ensenyament Públic e dal istitût “Ciutat de
Cremona” – e je dome une des iniziativis metudis in cjamp par fâi
cuintri ae decision dal guvier de Comunitât Autonome Valenziane di
taiâ cent e cincuantedôs classis, la plui part cun insegnament par
catalan. A inviâ la mobilitazion a jerin stâts i gjenitôrs dai
fruts e i insegnants de scuele “Ciutat de Cremona” di Alaquàs
che di cuasi doi mês a son daûr a ocupâ l’istitût; une azion
che e je stade po imitade ancje in altris localitâts (Ontinyent,
Castelló e València) e che e menace di slargjâsi simpri di plui a
front de posizion dure de maiorance di guvier (PP) che no je
disponibile a tornâ su la sô decision e che e à refudât ducj i
tentatîfs di modifiche dal proviodiment fats indenant des
oposizions. L’atac nol è dome al sisteme de scuele publiche, e
spieghe Escola Valenciana, ma soredut a chê par catalan, viodût che
a son diviers i câs denunciâts dulà che a front de presince sei di
classis par spagnûl, che par catalan, il guvier al à fat pressions
par sierâ chestis ultimis ancje cuant che a jerin lis plui
frecuentadis.
Font:
VilaWeb, 10-13/04/14; Levante, 10/04/14


text:
«Une azion di roture»: dimissions par Rosalba Perini de Comission su la scuele
La letare e je rivade un mês za fa su la scrivanie dal president de ARLeF, Lorenzo Fabbro. Une letare di dimissions firmade de presidente de “Comission pe valutazion de aplicazion dal insegnament e sul ûs de lenghe furlane tes istituzions scolastichis”, un grup di lavôr che al è stât inviât sot de presidence Zanon, dentri de stesse ARLeF, secont ce che e proviôt la leç 29 dal 2007, cul compit di furnî il termometri sul stât di salût de marilenghe tes nestris scuelis. Duncje, Rosalba Perini che e je e che e reste membri dal comitât tecnic sientific de Agjenzie, e à mandât lis sôs dimissions tant che cjâf grup di chê Comission. “Un at di provocazion”, nus fâs savê.
LA PREMESSE
Ma fasìn un pas indaûr. “Cheste comission – nus spieghe Perini – e je fate di personis che a àn lavorât sore nuie, e che a vevin il compit di condusi ancje lis rilevazions jenfri lis scuelis, propite su lis ativitâts”. Dâts che a son stâts presentât tal Setembar di un an za fa, intes zornadis dedicadis ae scuele furlane. “Po – e continue – si sin metûts a lavorâ par screâ un plan di ricercje gnûf, par indreçâ un implant di valutazion di dutis lis ativitâts che a vignivin fatis a scuele a pro dal furlan, de metodologjie ae didatiche, dai materiâi ai struments, fintremai ae sodisfazion te utence, gjenitôrs includûts. Un implant inovatîf, burît fûr ancje in gracie de colaborazion de professore Nidia Batic, de Universitât dal Friûl e che e je part de Comission. Nô o sin convints che cheste valutazion tes scuelis no puedin fâle ni la ARLeF, ni la Universitât dal Friûl, di bessolis. Si à di fâle cu la scuele, se di no, no à sens”.
UN IMPEGN CHE NOL PUES JESSI SORE NUIE
Il plan al ven presentât al Cda de ARLeF in Mai e la Comission e domande che al sedi finanziât. “Se o metìn jù un implant seri di valutazion che al tire dentri ancje il personâl de scuele, jo no pues domandâ a chescj insegnants, che a son professioniscj de educazion, di lavorâ sore nuie – e spieghe Perini -. Si che duncje o domandavin bêçs, un finanziament, che o speravin al rivàs dal assestament di belanç. Nuie. Nol è rivât nuie: e alore o ai mandade la letarute, cu lis mês dimissions”.
ALTRIS DIMISSIONS A SON PAR RIVÂ
Cheste “Comission Scuele”, che e veve a cjâf Perini, e je ancje componude di Maria Carminati (Membri dal Cts de ARLeF); Bruno Forte (pedagogjist); Silvana Schiavi Fachin (esperte di educazion plurilengâl); Nidia Batic (professore de Universitât dal Friûl, esperte di statistiche e di ricercje valutative); Paola Floreancig (in rapresentance dal Ufici Scolastic Regjonâl); Paola Cencini (referente de marilenghe pal Ufici Scolastic); Enrico Madussi (dirigjent scolastic di Glemone); Carla Cozzi e Liliana Vit (in rapresentance des scuelis te provincie di Pordenon); Monica Medeot, (in rapresentance des scuelis te provincie di Gorizie). Une part di lôr e à za mandade la lôr solidarietât ae Perini, disint che si dimetaran ancje lôr. Forte, Madussi, Batic e Carminati a varessin la lôr letare di dimission, pronte par jessi spedide.
Perini si ise un pôc sustade dal ategjament dentri te ARLeF? “Sustade no, ma la mê intenzion e jere chê di mandâ un segnâl, prontâ une azion di roture. Se no altri, par rispiet viers un grup di lavôr come chel che jo o jeri a cjâf, fat di int cualificade che e à pardabon lavorât pal ben de lenghe e de scuele. O feveli tant che femine di scuele: nol è pussibil no cjatâ cuatri carantans par un implant di valutazion che al vûl coinvolzi il mont de scuele e, tal stes timp, valorizâ mês di lavôr e di professionalitât di esperts”.
Di vie de Prefeture, dut un cidinôr. A dimissions plombadis ae fin di Setembar, nissune rispueste e je rivade dal president, Lorenzo Fabbro. Come che nol è rivât nissun comunicât istituzionâl, ni di ARLeF, ni de regjon. ❚
Oscar Puntel